Nadir Əhmədov: “Mən nazir işləyəndə də heç nazir səviyyəsində yaşamamışam” - MÜSAHİBƏ - modern.az\n29 İyun 2012, 15:05 | MÜSAHİBƏ\nNadir Əhmədov: “Mən nazir işləyəndə də heç nazir səviyyəsində yaşamamışam” - MÜSAHİBƏ\nSabiq rabitə naziri: “Təkcə prezidentdən asılı idim...”\nModern.az saytı “Sabiqlər” rubrikasında sabiq rabitə naziri Nadir Əhmədovla müsahibəni təqdim edir.\n- Siz nazir olduğunuz müddət ərzində kifayət qədər hörmət və ehtiram qazana bilmisiniz. Amma işdən çıxandan sonra sizi demək olar ki, heç yerdə görmürük. Bu sizin özünüzdən irəli gələn bir haldır, yoxsa medianın günahıdı?\n- Mən dostlarımla hər zaman görüşürəm. Onlarla həftədə bir, ya iki dəfə bir yerə yığılırıq. Məsələn, elə mənim kimi təqaüddə olanlarla, məktəb yoldaşlarımla, iş yoldaşlarımla əlaqələrim var və tez-tez zəngləşirik. Deyim ki, darıxmağa heç vaxt olmur və həyatımda darıxdırıcı bir hal görmürəm. Hər şey də öz yerindədi. O ki, qaldı mətbuata, arada mənə söz üçün müraciət edənlər olur. Şəxsən heç birindən imtina etməmişəm və hər zaman da cavab verməyə çalışmışam.\n- Hazırda Bakıda yaşayırsız, yoxsa Şəkidə ?\n- Mən Şəkidə demək olar ki, çox az oluram. İldə hesablasan, heç on beş gün etməz. Amma çox vaxt Mərdəkandakı bağımda oluram. İlin altı ayını Mərdəkanda, altı ayını isə burda oluram.\n- Siz dostlarla görüşürəm deyəndə, ancaq təqaüdə çıxanları nəzərdə tutursunuz, yoxsa hələ də vəzifədə çalışanlar da var ?\n- Əsasən təqaüdə çıxanlarla, bir də məktəb yoldaşlarımla görüşürəm. Hərdən toylar, tədbirlər, yas mərasimləri də olur ki, kimlərləsə orda görüşüb danışa bilirik. Həyat beləcə öz axarı ilə gedir.\n- İndi yaşınızın elə bir məqamındasınız ki, dost anlayışını tam olaraq anlaya bilirsiniz...\n- Dostlarım həqiqətən yaxşıdı və onlarla da tez-tez görüşürəm. Keçmiş nazirlərdən və deputatlardan da var aralarında.\n- Deyirlər nazir olanda da məktəb yoldaşlarınızı unutmamısınız? Onlar istənilən vaxt gəlib sizi görə bilərmişlər...\n- Mən məktəb dostlarımı heç vaxt unutmurdum və onlar nə zaman istəsəydilər məni görməyə gələ bilərdilər. Biz indi də onlarla tez-tez görüşürük. Hətta deyim ki, məktəbi bitirməyimizin 55-ci illiyini də qeyd etdik. Əslində hər şey insanın özündən asılıdı. Mən nazir olanda bütün qohumlarımı da yada salırdım. Hökmən həftədə bir dəfə bacı-qardaşımı görməyə gedirdim.\n- Amma əksər vəzifəli adamları deyir ki, “bizim heç ailəmizə ayırmağa vaxtımız yoxdur”. Siz isə hər şeyə vaxt tapırmışsınız.\nBelə çıxır ki, həmin adamlar yalan danışırlar?\n- Yox mən buna yalan demək istəmirəm. O hər adamın özündən asılıdır. Mən həftədə bir dəfə bacımı görməsəydim, özümü narahat hiss edərdim. Bütün müsəlman bayramlarında dünyasını dəyişən insanları da ziyarətə gedirdim. Bunlar məndə artıq bir adət şəklini alıb. Deyim ki, vaxt həmişə var. Nazir olanda isə o məsələlərin həllində problem yox idi. Çünki hər şeyi özüm planlaşdırırdım. Bircə prezidentdən asılı idim. Vaxt hər zaman var, amma əsas da hər şey işin təşkilindən asılıdır.\nMən nazir işləyəndə Rabitə Nazirliyi yeganə mərkəzi dövlət orqanı idi ki, heç bir müavin yox idi. Hətta bir dəfə də Gürcüstanda Şevardnadze rabitə nazirinə irad tutub deyib ki, “sənin bu qədər müavinin var, amma bax, Azərbaycanda rabitə nazirinin heç müavini də yoxdu, səndən də yaxşı işləyir”.\n- Sizin nazir postuna gedən yolunuz asan, yoxsa çətin olub?\n- Mən sovet dövründən nazir müavini vəzifəsi səviyyəsinə yüksəlməyi özüm üçün planlaşdırmışdım. Mən rabitə montyorundan tutmuş, mühəndisə və nazir müavininə kimi bütün işlərdə çalışmışam. Bütün mərhələlərdən keçmişəm.\nƏvəllər də mənə nazir olmaq təklif olunmuşdu. Bu, hələ Xalq Cəbhəsinin hakimiyyəti dövrünə təsadüf edir. Məni dəvət etdilər, getdim və təklifi qəbul etdim. Sonra gəlib bunları öz nazirimlə müzakirə etdim. O zaman nazir Şamil Musayev idi.\n- Bəs necə oldu ki, siz nazir oldunuz?\n- Günlərin bir günü mərhum Heydər Əliyevin köməkçisi Tarıyel mənə zəng vurdu. İndiki kimi yadımdadır. Saat da təxminən 12-nin yarısı olardı. 1997-ci ilin iyul ayının 16-sı idi. Zəng edib dedi ki, “sizi Heydər Əliyev çağırır”. Bir də 15 dəqiqədən sonra zəng elədi ki, “işdə kostyumun var?” Mən də dedim ki, var. Geyinib getdim qəbula. Yolda da düşünürdüm ki, yəqin məni işdən çıxartmaq istəyir.\nSöhbətin onuncu dəqiqəsindən sonra anladım ki, danışıq ayrı tərəfə istiqamətlənir. Rabitə Nazirliyi, nöqsanları haqqında söhbətlərdən sonra Heydər Əliyev dedi ki, məni rabitə naziri qoymaq istəyir. O zaman asta-asta rahat nəfəs alıb, pencəyimin düymələrimi açdım. Dedim ki, etimad etsəniz, mən işləyərəm. Elə bu vaxt səsinin tonu dəyişdi və mən anladım ki, ciddi işləmək lazımdı.\n- Bəs işə başlayanada nə etdiniz, hansı islahatları apardınız?\n- İşə ilk başlayanda bütün işçiləri iclasa çağırdım və dedim ki, heç kimi işdən çıxartmaq istəmirəm. Sadəcə əvvəl olduğu kimi yox, daha yaxşı işləmək lazımdı. Daha yaxşı işləməliyik ki, nöqsanlar aradan qalxsın, tənəzzül dayandıırılsın və rüşvətxorluğun qarşısı alınsın. Bəziləri başa düşdü və normal işlədi, amma bəziləri isə elə eyni xətt ilə də davam etdi. Böyük səylərdən sonra bəzi nöqsanları düzəldə bildik. Həm də biz onlara dəfələrlə töhmətlər verirdik ki, bəlkə düzəldilər. Arada mənə deyirdilər ki, “bu töhmətlər “Çin xəbərdarlığı”na oxşayır. İşdən çıxartmaq bir yol deyil, ayrı bir tədbir görmək lazımdı”.\nRayonlarda poçt müəsisələrinə rəhbərlərin çoxunu qadın təyin edirdik. Çünki yerli təşkilatlar və digər işlərə baxanlar qadınları rüşvətə sövq edə bilməyəcəkdilər və bundan çəkinirdilər. Ümumiyyətlə, qadınların 90%- i rüşvətdən uzaqdır.\n- İstədiyiniz sistemi yaratmaq təxmini nə qədər zaman aldı?\n- İşlədiyim ikinci ildən artıq hər şey öz yoluna düşmüşdü. Əsas çətinlik isə pulun olmaması idi. Nə pul qazanırdıqsa, vergiyə gedirdi. İldə hardasa 50 milyon manat vergiyə əlavə pul ödəyirdik. Həmin pulu biz inkişafa versəydik, daha çox şeylər əldə edə bilərdik. Biz öz daxili imkanlarımızın hesabına inkişaf etməyə başladıq. İlk yeni texnologiyaları tətbiq etməyə başaladıq. Köhnə texnologiyadan 10, yenisindən isə haradasa 20 manat gəlir əldə etmək olurdu. Beləcə pul əmələ gəldi və inkişaf başladı.\nVaxtilə MDB ölkələri arasında bizim Rabitə Nazirliyi ən geridə qalan qurum idi. 2001-ci ildə Rabitə Nazirliyi MDB ölkələrində 15 göstərici üzrə birinci yerə, başqa göstəricilər üzrə isə ikinci, ya üçüncü yerlərə çıxa bildi. Bu çox böyük bir inkişaf idi.\n- Vəzifəyə təyin olunanda birinci kimə zəng elədiniz ?\n- Heç kimə demədim, amma saat 3-də təqdimat oldu, saat 5-də isə Heydər Əliyevin rəhbərliyi ilə iclas keçirildi.\n- Bəs ailənizə necə zəng edib dediniz ki, nazir təyin olunmusunuz?\n- Yox ailəmə də zəng edib demədim və düşündüm ki, başqalarından eşitsələr, daha yaxşı olar.\n- Siz Şəkidə doğulmusunuz, bəs orada olan dostlar, qohumlar necə bildilər?\n- Saat 3-də radioda, saat 5-də isə televizor vasitəsilə öyrəndilər.\n- Bəzi şəxslər nazir təyin olunandan sonra dəyişirlər, əvvəl salam verdikləri adamların çoxunu unudurlar...\n- Mən belə bir halı xatırlamıram, amma arxada deyiblərsə də xəbərim yoxdu. Bir də belə bir şey edə də bilmərəm axı.\n- Əvvəllər birgə çalışdığınız adamlar, sonradan sizi nazir kimi necə qəbul etdilər?\n- Çox normal qarşıladılar. Onların əksəriyyəti məni çox istəyirdi və deyim ki, mən heç vaxt vəzifəpərəst olmamışam. Mən işlədiyim vaxt qarşıma bir məqsəd qoymuşdum. Sovet dövründə belə bir fikir yaranmışdı ki, azərbaycanlıdan rabitə mütəxəssisi çıxmaz və rabitəni yüksək səviyyəyə qaldıra bilməz. Arzum o idi ki, mən belə bir imkana sahib olum və o fikirləri də dağıdım.\n- Arada olub ki, vəzifəli adamlardan kimsə güzgü nömrələr istəsin?\n- Əlbəttə olurdu və o zaman da özüm verdiyim üçün kimsə şikayət edə bilmirdi.\n- Nazir olanda sizə kimsə rüşvət təklif edibmi ?\n- Təbii ki, bu olurdu. Elə adamlar olurdu ki, bilmirdim nə edim ki, onların qəlbini qırmayım. Arada işçilərimiz də bunu edirdi və mən o zaman onları geri qaytarırdım. Onda da deyirdilər ki, yəqin ki, bizimlə işləmək istəmirsən.\n- Deməli heç rüşvət almamısınız?\n- Xeyr! Nə rüşvət almışam, nə də ki, kiməsə rüşvət vermişəm.\n- Bəs işçiləri hansı şərtlərlə işə götürürdünüz?\n- Mən stolumun üstünə Quran qoymuşdum. And içdirməkdə məqsədim o idi ki, bilim mənim yanıma çatana kimi onlardan pul alan olub, ya yox. Amma yalandan and içənlər də olub. Bu sonra onların işlərində də hiss olunurdu. Arada da eşidirdim ki, bizdən bu qədər pul alırmışlar. Mən də elə o vaxt ona görə and içdirirdim ki, bunları bilim və qarşısını alım. 100% olmasa da, işə düzəltmə məsələsində 99% korrupsiya və rüşvətxorluğun qarşısını almışdıq. Bunu edirdim ki, təmiz işləsinlər və heç kimdən, nə prokuror, nə icra başçısından qorxsunlar.\n- Bəs siz müavin olanda necə, bunları görmürdünüz?\n- Əlbəttə görürdüm və həmişə də iclaslarda deyirdim. Hamı nazirin çıxışından çox, mənim çıxışımı gözləyirdi. Bilirdilər ki, mütləq nəsə deyəcəm.\n- Bəs indiki Rabitə və İnformasiya Texnologiyaları Nazirliyinin fəaliyyəti barədə nə deyə bilərsiniz? Sizcə indi vəziyyət necədir?\n- Mən nazir olanda xoşuma gəlmirdi ki, kimsə mənim haqqımda danışsın, amma düz danışanda çox xoşuma gəlirdi. İndi isə bircə onu deyə bilərəm ki, o vaxtla indiki vaxtı müqayisə etsək, görərik ki, geriləmə var. Hələ o vaxt 2004-2005-ci illər üçün hazırladığımız tədbirlər planının bir hissəsi həyata keçirilməyib.\n- Bu sahədə hansı yenilik təklif edərdiniz ?\n- O sahədən çoxdan uzaqlaşmışam. Bayaq da dedim ki, geriləmə var və bunu aradan qaldırmaq lazımdı. Bir də çalışmalıdırlar ki, Azərbaycan rabitəsini beynəlxalq standartlar səviyyəsinə qaldırsınlar.\n- Rabitə və İnformasiya Texnologiyalar Nazirliyi planlaşdırır ki, 2015-ci ilə qədər tam olaraq rəqəmsal iş prosesinə keçəcək. Sizcə bu zaman niyə uzanır?\n- Bu qədər vaxt uzatmağa heç bir ehtiyac yoxdu. Əslində bunu elə neçə illər öncə də həll edə bilərdilər, amma etmədilər. Bayaq da dediyim o tədbirlər planında bu məsələyə toxunmuşduq. İndi isə uzadılmasına mən bir səbəb görmürəm. Hər şey özlərindən və iş prinsiplərindən asılıdır. Bu işə dəqiq və məqsədyönlü yanaşma lazımdı.\n- Bəzi sərhəd bölgələrində bizim yerli kanallara arada qonşu dövətlərin də dalğaları düşür. Bunun qarşısını necə almaq olar?\n- Onun qarşısını tamamilə almaq mümkün deyil, amma deyim ki, bu işlər danışıqdan keçir. Biz İranla danışıqlar aparsaq da, bu o qədər müvəffəqiyyətlə başa gəlmir axı. Bu da axı dalğadı, küləyin qarşısını necə almaq olmursa, bu da mümkün deyil. Bir yandan bağlasan, o biri yandan çıxacaq. Bu işi həll etmək texniki tərəfdən mümkün deyil, amma danışıq yolu ilə mümkün ola bilər.\n- Bu vəzifəyə gəldiyiniz yolu öyrəndik, bəs vəzifədən gedəndə vəziyyətiniz necə idi? Bu proses necə baş verdi? Həm də vəzifəyə gəlməyinizi bilirdiniz, bəs kənarlaşdırılmanızı necə?\n- Bir atalar sözü var: “Necə gəldinsə, eləcə də getdin”.\nHəftənin beşinci günü idi və mən dostlarımla görüşdə idim. Elə orada televizordan vəzifədən kənarlaşdırıldığımı eşitdik. O zaman dostların hamısı çox pis oldu, amma mən heç pis olmadım. Dedim ki, sakit olun və məclisi davam etdirin. Sizə deyim ki, vəzifə elə bir şeydi ki, insan bilməlidi ki, bu əbədi onunla qalmayacaq. Bir gün gəlibsə, demək ki, gedəcək. Elə sabahı, yəni şənbə günü işi təhvil verdim. Yenə də Baş nazir Artur Rəsizadə gəldi işimi təhvil almağa. Həm vəzifəyə təyin olunanda, həm də kənarlaşdırılanda o gəlmişdi. Dedi ki, nəsə bir sözün var? Dedim ki, atası vəzifəyə qoyanda yaxşı idi, oğlu çıxardanda pis olur? Dedim hər şey yaxşıdı. Sonra da bir az bu sözlərimə güldük.\n- Bəs sonra sizə heç iş təklifləri olmadı?\n- Əlbəttə oldu, amma mənim xoşuma gəlmədi və təklif olunan işlərə də getmədim.\n- Bəs yenidən nazir müavini vəzifəsi sizi qane edərdimi?\n- Mən o işdə heç vaxt işləməzdim. Mən bir dəfə rabitə naziri olmuşam və ondan sonra da o nazirliyin sonu olub. Çünki ondan sonra o nazirliyin adı da dəyişdirilib. Amma deyim ki, sonra da ürəyim istəyən işlər olmadığı üçün elə təqaüdə çıxdım.\n- Keçmiş Baş prokuror bizə müsahibəsində bildirmişdi ki, “general etdiyim adam mən işdən çıxandan sonra görəndə heç salam da vermədi”. Bəs siz belə bir hal yaşamısınız?\n- Mən belə bir halla rastlaşmamışam və hər biri ilə də əlaqələrim var.\n- Vəzifədən kənarlaşdırılandan sonra heç nazirliyə getmisiniz?\n- Yox ora heç getməmişəm.\n- Bəs hər gün işə gedən insan üçün evdə oturmaq çətin deyil?\n- Mən nazir olanda da düşünürdüm ki, bir gün burdan getməliyəm. Həm də deyirdim ki, yaxşı getməliyəm.\n- Hər bir nazir vəzifədə olanda sabahını təmin etmək üçün dolayı yollarla heç olmasa bir biznes sahəsi qurur. Bəs siz necə, özünüzə və övladlarınıza biznes qura bildiniz?\n- Mənim heç elə bir imkanım da yox idi ki, biznes qurum, nəsə edim. Həm də buna heç bir marağım da yox idi.\n- Neçə manat təqaüd alırsınmız?\n- 1560 manat təqaüd alıram.\n- Nazir işləmiş adam üçün bu çox azdı.\n- Mən nazir işləyəndə də heç nazir səviyyəsində yaşamamışam. Mən o vaxt heç bir nazirlə ailəvi görüşlər etməmişəm və ailəmi də buna alışdırmamışam. Mənim həyat yoldaşım heç bir nazirin həyat yoldaşı ilə görüşməyib. Amma təbii ki, o vaxt yaşayışımız bu günkündən yaxşı idi və o vaxt nə istəsəm, edə bilirdim. Mən indi heç kimə zəng edib heç nə demərəm.\n- Bəs övladlarınız sizə deyiblər ki, “ata, nazirsən, bizə bahalı maşın al, ya da ayrı nəsə et”?\n- Birinci bizdə elə bir imkan yox idi, ikinci də mən elə bir şərait yaratmamışdım ki, mənimlə elə danışa bilsinlər. Mən deyirdim ki, ilk növbədə gələcəyi düşünüb yaşamaq lazımdı.\n- Övladlarınız nə işlə məşğul olurlar?\n- Hələ mən nazir müavini olanda övladlarım hamısı ali təhsil almışdı. İndi də hər birinin ailəsi və övladları var. Hamısı da işləyir.\n- Siz işdən gedəndən sonra övladlarınıza yaşıl işıq varmı?\n- Yox... elə bir şey yoxdu. Amma deyim ki, arada bir az problemlər də yaşadıq, sonra hər şey düzəldi. Həll olundu... Həyatdı...\n- İndi sizə qarşı münasibət necədi?\n- İnanın ki, mənə qarşı münasibət indi də çox yaxşıdı.\n- Övladlarınızdan sizin işi davam etdirən var?\n- Oğlum bu sahəyə bir az maraq göstərdi. Mən istərdim ki, rabitəçi olsun, amma bu sahədə təhsil almağına baxmayaraq işləmədi.\n- Bəlkə bu iş onun üçüm bir az ağır idi?\n- Yox iş çətin deyildi və o çox bacarıqlı uşaq idi. Amma deyim ki, o da işə birinci montyor kimi başlayıb. O vaxt hələ mən nazir müavini idim.\n- Azərbaycan gənclərinə hansı tövsiyyələri edərdiniz?\n- Mən nəsihətlərlə bağlı bir kitab yazmışam. Bu kitab təkcə öz ailəm üçün deyil və bütün gənclərə də aiddir. Mən gənclərin beynəlmiləl olmalarını istəyirəm. Hər halda inkişaf etməli və Azərbaycana da layiqli övlad olmalıdırlar.\n- İndiki nazirlərlə münasibətiniz necədir?\n- Münasibətim normaldı.\n- 2015-ci ilə qədər Rabitə və İnformasiya Texnologiyaları Nazirliyi 4 peyk buraxılacağı barədə məlumat vermişdi. Bununla bağlı hansı yenilikləri gözləmək olar?\n- Prinsipcə o çox yaxşı bir ideyadı. Amma nazirliyin ondan nə cür səmərəli istifadə etməyindən çox şey asılıdı.\n- İnternet povayderləri ilə bağlı nə deyə bilərsiniz?\n- Bizdə 100% özəl provayderlər var. Ümumiyyətlə, bu sahəyə sərbəstlik vermək lazımdır ki, rəqabət yaransın və qiymətlər aşağı düşsün.\n- Bəs mobil operatorların işi barədə nə deyə bilərsiniz ?\n- Bu sahədə keyfiyyətinə görə Azercell birinci yerdədi. Amma Bakcell də inkişaf edir və dəyişir. NarMobile də ki, qiymət baxımından çox ucuzdu. Əslində belə götürəndə hamısı çox baha başa gəlir və istəsə o mobil operatorlar qiymətləri aşağı sala bilərlər. Bunu xüsusilə Azercell-ə aid etmək istəyirəm və düşünürəm ki, nazirlik onunla həm bu haqda, həm də əsassız xərclərinin azaldılması və tarif dəyərinin aşağı salınması məsələsi ilə bağlı ciddi məşğul olmalıdır.\n- Bir məqam da var ki, operatorlar nəsə bir qanun pozuntusu edir və cəzasız qalır ?\n- O vaxt hər şey normal idi. Operator hansısa bir qüsuru edəndə o dəqiqə bilirdik və çağırıb tədbir görürdük. Həll olunan məsələlərdən biri də telefon xəttinin birtərəfli bağlanamasıdır. Bir tərəfin xətti açıq olanda belə, mobil operator yenə də pul qazana bilir. Biz məcbur etdik ki, bu məsələyə baxsınlar və istifadəçilərin hüquqlarını pozmasınlar. Dünya və MDB ölkələrinin təcrübəsindən də istifadə etmək lazımdı.\n- Sizi artıq rabitə naziri kimi tanımışıq və indi istərdik başqa sahələrdə də tanıyaq. Sizin ədəbiyyata, poeziyaya, musiqiyə necə, marağınız var?\n- Mən musiqiyə qulaq asmağı çox sevirəm, amma işlədiyim müddət ərzində ədəbiyyat çox az oxumuşam. İşdən çıxandan sonra isə kitab oxumağa başlamışam. İndi düşünürəm ki, bir neçə əsr əvvəl şahların, hökmdarların etdiklərini oxusaydım, bilsəydim, nazir olduğum vaxtda daha yaxşı işləyərdim. Daha çox tarixi kitablar oxumağa başlamışam.\n- Bəs şeir yazmısız ?\n- Yox heç yazmamışam, heç buna marağım da olmayıb.\n- Müasir Azərbaycan ədəbiyyatından kimləri oxuyursunuz?\n- Bəxtiyar Vahabzadənin yeni nəşr olunan on iki cildliyini oxumuşam. Daha sonra Vahid Əzizi və Davud Nəsiblinin kitablarını diqqətdə saxlamışam.\n- Bu kitblar sizə daha çox nə öyrədə bilir?\n- Bir şeyi deyim ki, insanların başına nə gəlirsə tarixi bilməməkdən gəlir. Çox vaxt hadisələrə elə dırnaqarası baxmağa çalışırıq. Elə bura Qarabağ məsələsini də aid etmək olar.\n- Bəs teatra necə, gedə bilirdiniz?\n- Mən nazir olanda da bütün tamaşalara baxmağa gedirdim və indi də bacardıqca gedirəm. Biz dostlarla danışmışıq ki, bu yaxınlarda bütün muzeylərə də gedək.\n- Dinə münasibətiniz necədir ?\n- Çox normal bir münasibətim var, amma insanlar nədənsə dinlə mövhumatı səhv salırlar. Çalışmaq lazımdı ki, mövhumata uymasınlar .\n- Bəlkə bu sahədə inkişaf və təbliğat zəifdi?\n- XV-XVII-əsrə qədər sivilizasiya müsəlman dövlətlərinin olub. Elə Tusini götürək və onun kitabında yazılanlardan 800 il ötməsinə baxmayaraq, çox şeylər indi həyata keçir. O zaman onun dediyi uçan xalça elə indi bizim təyyarədi.\n- Sizcə insanlar səmimi deyil?\n- Elə düşünməyin və mən sizə deyim ki, insanlar artıq problemlərlə o qədər yükləniblər ki... Əvəllər sovet dövründə Moskvada metroda gedəndə on adam içində birinin güldüyünü, o birilərin kədərli olduğunu görürdük. Eyni vəziyyət indi bizdə var. Metroda insanları müşahidə etsəniz, bunu görərsiniz. Bu problemlər insanları sıxır və ədalət öz yolunu tapsa, hər şey yaxşı olacaq.


Gəncə avtomobil zavodu müxtəlif ölkələrin yük avtomobilləri istehsalçıları ilə danışıqlara başlayıb\nBiznes və iqtisadiyyat xəbərləri 11 Fevral 2011 15:14 (UTC+04:00)\nAzərbaycan, Bakı, 11 fevral /Trend, müxbir S.Əliyev/\nAzərbaycanın Gəncə avtomobil zavodu Rusiya, Ukrayna, Almaniya və uzaq xaricin digər ölkələrindən böyük yüklü avtomobil istehsalçıları ilə danışıqlara başlayıb. Bu barədə cümə günü Trend-ə müəssisənin baş direktoru Kamran Nəzərov deyib.\n"Əldə etdiyimiz nəticələrlə kifayətlənmək niyyətində deyilik, buraxılan məhsulun nomenklaturasının genişləndirilməsini davam etdirəcəyik və həmçinin yeni şirkətləri Azərbaycanda işə cəlb edəcəyik", - Nəzərov deyib.\nHazırda respublika və regionda kənd təsərrüfatı əhəmiyyətli dərəcədə inkişaf edib və qeyri-neft sektorunun inkişafına böyük əhəmiyyət verilir. Gəncə avtomobil zavodu texnikaya artan tələbatı ödəmək üçün müəssisənin əməkdaşlıq etdiyi istehsalçıların sayını artırmaq imkanlarını nəzərdən keçirir.\nBundan əvvəl, Azərbaycan Nazirlər Kabinetinin qərarına əsasən, Gəncə Avtomobil Zavodu "Gəncə avtomobil zavodu" İstehsalat Birliyinə çevrilib. Mülkiyyət formasının dəyişdirilməsi ilə bağlı qərar zavodun təsərrüfat fəaliyyətinin genişləndirilməsi ilə əlaqədar idarə olunmasının təkmilləşdirilməsi məqsədi ilə qəbul edilib. Mülkiyyət formasının dəyişdirilməsinə baxmayaraq, İstehsalat Birliyi dövlət müəssisəsidir və öz fəaliyyətində Azərbaycanın qanunlarını, Azərbaycan Prezidentinin fərman və sərəncamlarını, Azərbaycan Nazirlər Kabinetinin qərar və sərəncamlarını, habelə təsdiq edilən nizamnaməni rəhbər tutur.\nNazirlər Kabinetinin qərarına əsasən, İB üç müəssisədən ibarət olacaq: Gəncə avtomobil zavodu (baş müəssisə), marketinq və servis müəssisəsi, xüsusi konstruktor-texnoloji bürosu.\nBirliyin idarəetmə və nəzarət orqanı Müşahidə Şurasıdır. Şura sədr daxil olmaqla, 3 üzvdən ibarətdir. Şuranın sədri və üzvləri Azərbaycan Nazirlər Kabineti tərəfindən təsdiq edilir.\nHazırda İB öz istehsal gücündə "MAZ" məhsullarının müxtəlif tip asma avadanlıqlarını, o cümlədən, Almaniyanın "Haller" şirkəti ilə saziş çərçivəsində kommunal texnika yığır.


Anası Kamilin həbsindən danışdı: "Qanun qarşısında cavab verəcək" - xanimlar ucun qadin xeberleri\nAnası Kamilin həbsindən danışdı: "Qanun qarşısında cavab verəcək"\nİdmançı Kamil Zeynallının anası Sahilə Zeynallı oğlunun polis tərəfindən saxlanılaraq Nərimanov Rayon Məhkəməsinə aparılmasından danışıb.\nXanim.az -ın məlumatına görə, lent.az-a açıqlama verən S.Zeynallı bildirib ki, K.Zeynalının həbs olunma xəbəri düzdür:\n"Kamil instaqramda bir lazımsız paylaşıma görə bir neçə sutka dövlətin qanunu qarşısında cavab verəcək".\nQeyd edək ki, Kamil Zeynallıya 10 sutka inzibati həbs cəzası verilib. O, Binəqədi Müvəqqəti Saxlama Təcridxanasına göndərilib. İdmançının həbs edilməsinə səbəb Heydər Əliyev Mərkəzinin yaxınlığında telefonla danışarkən ətrafdakılara söyüş söyməsidir.\nŞou Biznes Baxılıb: 1623 Tarix: 12 mart 2019\nDilarə Kazımova ərəbləri özünə heyran qoydu\nMüğənni Dilarə Kazımova Misirin Şarm əş-Şeyx şəhərində keçirilən beynəlxalq festivalda ölkəmizi ləyaqətlə təmsil edib. -in məlumatına görə, Beynəlxalq Asiya və Hindistan kino festivalında çıxış edən müğənni Azərbaycanın xal\nŞəbnəm Dubayda Belə Əyləndi – VİDEO\nMəşhur müğənni Şəbnəm Tovuzlu həyat yoldaşı ilə bərabər Birləşmiş Ərəb Əmirliklərinə yollanıb. -a istinadla xəbər verir ki, o, Dubayda istirahətin dadını çıxarır. Müğənni istirahətdə olmasına baxmayaraq maraqlı fotoların\nAzərbaycanlı müğənni qısa ətəkdə fotolarını paylaşdı: "Səni sevirəm, yenidən..."\nMüğənni Aysel Əlizadə sosial şəbəkədə yeni fotosunu paylaşıb. xəbər verir ki, müğənni Bodrumda çəkilən fotolarına "Bodrum, səni sevirəm, yenidən görüşənədək" başlığını yazıb. Həmin fotoları təqdim edirik:\nTanınmış müğənnilər Mətanət Əsədova və Nadir Qafarzadənin illər öncə çəkilmiş videosu yayılıb. "Ölkə.Az" xəbər verir ki, videonu AzTV-nin ilk rejissorlarından olan Nazim Zeynalov şəxsi arxivindən paylaşıb. "Sə\nUşaqlarda boyu uzadan QİDALAR VƏ VİTAMİNLƏR Bu vitaminin həddən artıq qəbulu xərçəng yaradır Diktor gəlinini və nəvəsini qəbul etmir: "Oğlum bir gecənin bədnamı olub" - VİDEO Zöhrə Abdullayevanın ayaqları tutulub, xəstəxanaya yerləşdirilib Balaca Nuray Rəcəb Tayyib Ərdoğan üçün oxudu - VİDEO\nsonxeber.az toy makiyaji sekilleri geyim dəbləri maskalar xəstəliklər sağlam qida qurd xəstəlikləri süd vəziləri kosmetika yuxuda böyük nar umut timur oyna


Əmmar Yasiq - Haqla batilin meyarı » Ixlas.Az Haqqı deyə-deyə tək qaldım...\nIxlas.Az » Məqalələr » Əmmar Yasiq - Haqla batilin meyarı\nMüəllif: Admin | Bölmə: Məqalələr | Vaxt: 1-12-2015, 22:48 | Şərh sayı: (0) | Baxılıb: 1024\nSəfər ayının 9-u (Noyabr ayının 21-i) İslam Peyğəmbəri (s) və imam Əlinin (ə) yaxın səhabəsi Əmmar Yasirin şəhadət günüdür. Elə bu münasibətlə, onun həyatı ilə bağlı qısa məlumatı əziz oxucularımızın diqqətinə çatdırırıq:\nHəzrət Mühəmməd (s) peyğəmbərliyə seçilikdə, Əmmar ata-anası ilə birlikdə müsəlman olmuş ilk şəxslər sırasına qatılır. Bu ailə Peyğəmbərlə (s) çiyin-çiyinə müqavimət, səbir və fədakarlıq tarixi yaradırlar.\nƏmmar Peyğəmbərin (s) göstərişi ilə Həbəşəyə mühacirət edənlər arasında olur. Bu dəstə canını qüreyşlilərdən qorumaqla yanaşı, hicrət etdikləri yerdə İslamı təbliğ etməli olurlar. İslam Peyğəmbərinin (s) Mədinəyə hicrətindən sonra Əmmar da mühacirlərlə birliklə Həzrətə qoşulur və Mədinə məscidinin tikintisində Peyğəmbər (s) və müsəlmanlara kömək edir. Tikinti işində Əmmar canla-başla işləyir, ağır daşlar daşıyırdı. Peyğəmbər (s) ona buyurur: “Əmmar! Özünü bu qədər zəhmətə salma.” Əmmar deyir: “Bu məscidin tikintisində daha artıq işləmək istəyirəm.” Peyğəmbər (s) əlini Əmmarın çiyninə qoyub buyurur: “Sən behişt əhlisən, bir dəstə zalım səni qətlə yetirər.” (“Əyanüş-şiə”, c.8, səh.373.)\nHaqq və vilayətİn müdafİəsİ\nƏmmarın Kufədə valİlİyİ\nƏmmar Yasİr – haqla batİlİn meyarı\nƏmmar da haqla batilin ölçüsü olmuş çöhrələrdən sayılır. Bu üsul Peyğəmbəri-Əkrəmin (s) tərəfdarları arasında məşhur bir üsul idi. Onların qarşısına bir çətinlik çıxdıqda deyərdilər: “Baxın görün, Əmmar Yasir necə hərəkət edir, hansı yolu seçir?” Nümunə üçün, Siffeyn döyüşündə Əmmar haqla batil ölçüsü oldu. O, hara üz tuturdusa, Peyğəmbər (s) səhabələri də onun ardınca gedirdilər. Bəzi səhabələr Peyğəmbərin (ə) Əmmarın şəhadəti barədəki buyruğunu əsas götürərək, o, şəhid olanadək döyüşdən çəkindilər. Onlar yalnız Əmmarın şəhadəti ilə haqq cəbhəsini tanıya bildilər. Əmmar Yasirin həqiqət ölçüsü olması Peyğəmbərin (s) buyruğuna əsaslanırdə. Həzrət (s) buyurmuşdu: “Əmmar haqq ilə, haqq da Əmmarla olar. Haqq hansı tərəfə dönsə, Əmmar da həmin tərəfə dönər.” (“Tənqihul-məqal”, c.2, səh.321.)\nƏmmar üçüncü dəfə İmama (ə) müraciət etdikdə, İmamın (ə) gözləri yaşla dolur. Bu göz yaşları Əmmarın şəhadətindən danışır. Əmmar bunu hiss edib deyir: “Ya Əmirəlmöminin! Bu gün Peyğəmbərin (s) mənə xəbər verdiyi gündür.” İmam (ə) miniyindən düşüb, Əmmarı ağuşuna alır və onunla vidalaşıb buyurur: “Allah-Taala Özü və Peyğəmbəri (ə) tərəfindən sənə mükafat versin. Sən yaxşı qardaş və dost oldun.”\nƏmmar deyir: “And olsun Allaha, açıq gözlə sənə ardıcıl oldum. Hüneyn döyüşü günü həzrət Peyğəmbər (s) mənə buyurdu: “Ey Əmmar! Məndən sonra fitnə qopar. Həmin vaxt Əlinin (ə) ardınca get. Çünki o haqladır, haqq isə onunla!...”\nBu vaxt Əmmar su istəyir. Amma içməyə su olmur. Ənsardan bir kişi ayağa qalxıb ona bir kasa süd gətirir. Əmmar südü içir və bir anlıq fikrə gedir. Birdən üzündə təbəssüm peyda olur və deyir: “Peyğəmbər (s) mənə xəbər vermişdi ki, axırda içdiyin süd olacaq.”\nGecə düşür, savaş alovu sönməyə başlayır. Əmirəlmöminin Əli (ə) gecənin qaranlığında şəhidlər arasında gəzir və nəhayət, Əmmarın pak cəsədinə çatır. Həzrətyerə oturur, bu azadə şəhidin başını qucağına alır və Əmmarın şəhadətinə ağlayır.


Ədliyyə Nazirliyinin kollegiya iclası keçirilib – "Insan Hüquqları XXI əsr – Azərbaycan" Fondu\nNovember 1, 2017 No comments Ölkədə, Xəbərlər\nƏdliyyə Nazirliyi kollegiyasının geniş iclası keçirilib.\nİclasda çıxış edən nazir Fikrət Məmmədov ümummilli lider Heydər Əliyevin siyasi kursunun Prezident İlham Əliyev tərəfindən uğurla inkişaf etdirildiyini, respublikamızın hərtərəfli tərəqqisini və iqtisadi rəqabətqabiliyyətliliyinə görə qabaqcıl dövlətlər sırasında qərarlaşdığını vurğulayıb.\nƏdliyyə Nazirliyinin mətbuat xidmətindən AZƏRTAC-a bildiriblər ki, tədbirdə Avropa ilə Asiyanı birləşdirən Bakı-Tbilisi-Qars (BTQ) dəmir yolu xəttinin Azərbaycan, Türkiyə, Gürcüstan, Qazaxıstan, Özbəkistan dövlət və hökumət başçılarının iştirakı ilə yenicə istifadəyə verildiyi qeyd olunub. Vurğulanıb ki, ölkəmizin iradəsi ilə reallaşan və dünyanın 100 böyük layihəsi sırasına daxil olan BTQ dəmir yolu xəttinin işə düşməsi strateji əhəmiyyət daşımaqla regionda sabitliyə, xalqlarımızın daha da yaxınlaşmasına və iqtisadi inkişafa xüsusi töhfədir.\nKollegiyada dövlətimizin başçısının rəhbərliyi ilə respublikamızın davamlı inkişafından, məhkəmə-hüquq sistemində aparılan islahatlardan bəhs olunub. Diqqətə çatdırılıb ki, bu sahədə ölkəmizin nailiyyətləri beynəlxalq aləmdə yüksək dəyərləndirilir və digər dövlətlərə örnək kimi tövsiyə edilir. Bu günlərdə Azərbaycanın təqdim etdiyi “Məhkəmənin Nəbzi: İdarəetmədə İnqilab” layihəsinin Avropa Şurasının “Ədliyyənin Kristal Tərəzisi” müsabiqəsində qalib gələrək ən mütərəqqi layihə kimi mükafata layiq görülməsi Prezident İlham Əliyevin siyasi iradəsi ilə son illər həyata keçirilən çoxşaxəli islahatlara verilən növbəti qiymətdir.\nİclasda dövlətimizin başçısının cari il fevralın 10-da imzaladığı cəza siyasətinin humanistləşdirilməsi ilə bağlı Sərəncamının icrası üzrə görülən işlər, o cümlədən insanların azadlıq hüququnun qorunması, alternativ cəzaların, həmçinin ictimai işlər cəzasının səmərəli tətbiqi məqsədilə qanunvericiliyin təkmilləşdirilməsi qeyd edilib. Bununla bağlı Nazirlər Kabinetinin 2017-ci il 17 oktyabr tarixli Qərarı ilə təsdiq edilmiş “İctimai işlər cəzasına məhkum olunmuş şəxslərin cəlb ediləcəyi işlərin növləri və belə işlərin keçiriləcəyi yerlərin müəyyənləşdirilməsi Qaydası”nın icrasının təşkili üzrə tədbirlər müəyyənləşdirilib.\nHəmçinin məhkəmə qərarlarının icrasının yaxşılaşdırılması üzrə görülən işlərə toxunularaq vergi borcları üzrə qərarların daha səmərəli icrasına yönəlmiş Azərbaycanın Prezidentinin 2017-ci il 5 oktyabr tarixli Fərmanı ilə Ədliyyə Nazirliyinin Əsasnaməsinə edilmiş dəyişikliklər müzakirə olunub və bu sənədin icrası ilə bağlı bir sıra təşkilati və digər aidiyyəti tədbirlərin görülməsi qərara alınıb.\nKollegiyada oktyabrın 23-də müşayiət zamanı vaqondan iki təqsirləndirilən şəxsin qaçması ilə bağlı məlumat dinlənilib, baş vermiş fövqəladə hadisə ilə əlaqədar aparılmış xidməti yoxlamanın ilkin nəticələri müzakirə edilib. Qeyd olunub ki, bununla bağlı Penitensiar Xidmətin 21 rəhbər və məsul işçisi ciddi intizam məsuliyyətinə cəlb edilib, o cümlədən 15 nəfər ədliyyə orqanlarından xaric olunub və ya tutduğu vəzifədən azad edilib. Dörd nəfər, o cümlədən Konvoy taborunun komandiri olmuş B.Abdullayev vəzifə səlahiyyətlərindən sui-istifadəyə görə cinayət məsuliyyətinə cəlb edilərək həbs olunub. Həmçinin hadisənin fəsadlarının aradan qaldırılması üzrə görülmüş təxirəsalınmaz əməliyyat tədbirləri nəticəsində həbsdən qaçmış şəxslərdən biri tutularaq istintaq təcridxanasına qaytarılıb, digərinin axtarışı üzrə zəruri tədbirlər davam etdirilir.\nKollegiyada, həmçinin kadrlarla işin daha səmərəli qurulması məqsədilə Nazirlər Kabinetinin 2017-ci il 17 oktyabr tarixli Qərarı ilə təsdiq edilmiş “Ədliyyə orqanları işçilərinin attestasiyası Qaydası”ndan irəli gələn vəzifələr müzakirə edilib.\nBununla yanaşı, beynəlxalq əlaqələrin dərinləşdirilməsi üzrə tədbirlərə baxılıb. Qeyd olunub ki, cari ildə Gürcüstan, İran, Belarus, Ukrayna və Latviyanın ədliyyə nazirləri ölkəmizə, tərəfimizdən isə Əlcəzairə və Latviyaya səfərlər edilib, ədliyyə sahəsində mühüm sənədlər imzalanaraq Azərbaycan Prezidentinin fərmanları ilə təsdiq olunub. Kollegiyada qeyd olunan beynəlxalq sənədlərin icrasından irəli gələn məsələlər müzakirə olunaraq zəruri tədbirlərin görülməsi tapşırılıb.\nSonda ədliyyə fəaliyyətini tənzimləyən bəzi normativ hüquqi akt layihələri müzakirə edilib, bir sıra qeyri-kommersiya hüquqi şəxslər dövlət qeydiyyatına alınıb.\nPrevious Post:Azərbaycan Qarabağ münaqişəsi ilə əlaqədar BMT baş katibinə məktub ünvanlayıb\nNext Post:Səfərbərlik və Hərbi Xidmətə Çağırış üzrə Dövlət Xidmətinin rəisi Cəlilabadda vətəndaşları qəbul edəcək


ABŞ Konqresində atışma zamanı 1 nəfər ölüb, azı 5 nəfər yaralanıb – Medianews\nABŞ Konqresində atışma zamanı 1 nəfər ölüb, azı 5 nəfər yaralanıb\nABŞ Senatının ardınca Nümayəndələr Palatası da Konqresin binasının daxilində baş verən etirazlara görə iclasını yarımçıq kəsib.\n“Report” xəbər verir ki, bu barədə Nümayəndələr Palatasının mətbuat xidməti özünün tvitterdəki hesabında bildirib.\nQeyd edilir ki, Konqres üzvləri binadan təxliyyə ediliblər.\nMüxtəlif nəşrlərin jurnalistlərinin hadisə yerindən bildirib ki, etirazçılar zorla iclasın getdiyi zala girməyə çalışırlar.\nYerli radionun verdiyi məlumata görə, silahlı Kapitoli polisi etirazçılardan Konqresin binasını tərk etməyi tələb edib.\nPBS telekanalı isə mənbəyə istinadən Konqres binasında atışmanın baş verdiyi bildirib. Qeyd edilir ki, etirazçılardan biri sinəsindən yaralanıb.\n“Report” xəbər verir ki, bu barədə Britaniyanın “Sky News” telekanalının hadisə yerində olan əməkdaşı bildirib.\nMəlumata görə, onlardan biri ağır vəziyyətdədir. Qeyd edilir ki, atışma zamanı sinəsindən ağır xəsarət alan qadın da xəstəxanaya yerləşdirilsə də, onun həyatını xilas etmək mümkün olmayıb.\nQeyd edək ki, Kapitoli binasında ABŞ-ın hazırkı prezidenti Donald Trampın tərəfdarları ilə polis əməkdaşları arasında toqquşmalar baş verib. Nəticədə hüquq-mühafizə orqanlarının əməkdaşları etirazçılara qarşı gözyaşardıcı qaz tətbiq ediblər. Hadisə zamanı bir neçə nəfər də gözündən xəsarət alıb.\nToqquşmalarla əlaqədar ABŞ Senatı iclasını yarımçıq dayandırıb. Daha sonra Nümayəndələr Palatası iclasını yarımçıq kəsib. Hər iki palatanın üzvləri binadan təxliyə ediliblər.\nQeyd edilir ki, Trampın tərəfdarları Kapitoli binasına soxulublar və Senatı əhatəyə alıblar. Tramp etirazçıları dinc hərəkət etməyə çağırıb.\nABŞ-da Respublikaçıların qərargahında partlayıcı qurğu aşkar edilib\nABŞ polisi Kapitolidə etirazçıları sıxışdırıb, onlarla etirazçı saxlanılıb\nMəhkəmə pul müqabilində Assanjı zaminə buraxmaqdan imtina edib


Məscidin qapısını kimə açmalı? – BDU-nin tələbələri axund olacaq\n10 December 2015 - 10:36\nXəbər verdiyimiz kimi, Azərbaycanda dini ayinlər və mərasimlərin keçirilməsi, dini şüarlar və dini bayraqların asılması ilə bağlı qaydalar sərtləşdiriləcək.\nBu məsələlər Milli Məclisdə Hüquq Siyasəti və Dövlət Quruculuğu Komitəsi, Dini Qurumlar və İctimai Birliklər Komitəsinin birgə iclasında müzakirə edilib və bununla bağlı “Dini etiqad azadlığı haqqında ” qanuna dəyişiklik edilməsi qərara alınıb.\nDəyişikliyə əsasən, islam dininə aid olan ayin və mərasimlər yalnız Azərbaycan Respublikasının vətəndaşları tərəfindən həyata keçirilə bilər. Yeni qaydalara əsasən, xaricdə dini təhsil alan Azərbaycan vətəndaşlarının islam dininə aid ayin və mərasimləri aparması qadağan ediləcək. Buna görə “Cinayət Məcəlləsi”nə də müvafiq əlavə (168-1 maddə) ediləcək.\nİslam dininə aid ayin və mərasimlərin xaricdə dini təhsil alan Azərbaycan Respublikasının vətəndaşı tərəfindən aparılmasına görə 1000 manatdan 5 min manata qədər cərimə və ya 1 ilədək müddətdə azadlıqdan məhrumetmə cəzası tətbiq olunacaq.\nParlament və hökumət nümayəndələri yeni dəyişiklikləri son günlərdə ölkəmizdə dini zəmində baş verən hadisələri və onları doğuran səbəbləri əsas gətiriblər.\nBəs Azərbaycanda dini təhsil sahəsində vəziyyət necədi? Yerli kadrlar ayinləri və digər işləri həyata keçirməyə kifayət edəcəkmi?\n“Qanunsuz imamların məscidlərdə moizə oxuması bir çox təhlükələr yaradır”\nSuallarımıza ilk olaraq ilahiyyatçı Əkrəm Həsənovdan cavab aldıq.\nOnun fikrincə, qanuna edilən dəyişikliklər dini təbliğat və təhsil sahəsində ciddi dönüş yaradacaq:\n“Dini təhsil almaq üçün gənclərimiz əsasən Türkiyəyə, İranın Qum şəhərinə və başqa ərəb ölkələrinə gedirlər. Onların bəziləri təhsil aldıqları ölkələrin mədəniyyətini, geyim formalarını da gətirib həmvətənlərimizə öyrədirlər. Xüsusilə, bəzi gənclər fərdi insanların yanında təhsil alıb gəlirlər. çox hallarda onların əksəriyyəti dini fanatizmə qapılırlar. Burada da bəzi gəncləri özlərinə cəlb edə bilirlər. Belə qeyri-qanuni təhsil alıb gələnlər burada mübahisələrə, qarşıdurmaya yol açırlar. Hər biri özünə çoxlu tərəfdarlar toplayaraq, qarşı tərəfi daha bilgisiz göstərməyə çalışırlar. Bununla da kifayətlənməyib ölkədə qayda-qanunların şəriətlə icra olunmadığını aşılyaraq, gənclərin radikallaşmasına səbəb olurlar”.\nölkəmizdə ali təhsilli, savadlı, dini elmlərin elmi dərəcəsini almış kifayət qədər savadlı kadrların olduğunu deyən Ə.Həsənov onların önə çəkilməsi, dövlət tərəfindən güclü dəstək göstərilməsinin vacib olduğunu qeyd edib:\n“Bizim hüquq qaydalarımızın çoxu dinimizlə əlaqədardır. Hansı bir cinayət maddəmizi ələ alsaq görərik ki, dinimiz İslamda həmin əməllər cinayət hesab edilir. Bu səbəblə bəzən xaricdən təhsil alıb gələnlər belə məsələləri bilmir, öz təhsil aldığı ölkədə olan abu-havanı burada yaratmaq istəyir. Belə olduqda ölkə vətəndaşları tərəfindən də ikrahla qarşılanır. Nəyə görə mən də öz vətənimizdə dini təhsil aldığım halda, öz vətənimizi sevdiyim halda, öz öyrəndiyim İslam dinimi həmvətənlərimə təbliğ etməyim? Əlbəttə, mən bunu etsəm öz adət-ənənələrimizi də nəzərə alaraq edəcəyəm. Burada mən dedikdə, söhbət müəyyən şəxsdən getmir. Azərbaycanda ali məktəblərdə dini təhsil alan, daha sonra həmin sahədə elmini artıran, elmi dərəcəsi olan şəxslərin hamısından gedir. Bu gün Azərbaycanda kifayət qədər belə ilahiyyatçı alimlərimiz var. ümid edirik ki, Vətinimizi sevən və dövlətimizin rəhbərinə, dövlətimizin vətəndaşlarına sevgi və hörmət göstərən ilahiyyatçılar önə çıxarılacaqdır. Bizim ali məktəblərin bəzilərində ilahiyyat fakultələri var. Həmin fakultələrin məzunları dörd, beş il ərzində mükəmməl dini təhsil alırlar. Həmin şəxslər İslam dinini mükəmməl bilərək, adət-ənənəyə hörmət əsasında dini təbliğ edirlər. Bu səbəbdən, ölkəmizin məscidlərində ali dini təhsilli, savadlı, elmli, dövlətini, xalqını sevən, dövlət başçısına hörmət edən həmvətənlərimiz olmalıdır. Qanunsuz imamların məscidlərdə moizə oxuması bir çox təhlükələr yaradır”.\n“Bakı İslam Universitetində ödənişsiz təhsillə bağlı təkliflər gündəmdədir”\nYeni qaydalarını tətbiqi zamanı kadr çatışmazlığının olub-olmaması ilə bağlı məsələlərə Dini Qurumlarla İş üzrə Dövlət Komitəsinin sədr müavini Gündüz İsmayılov aydınlıq gətirib. Komitə rəsmisinin fikrincə, müsəlman icmalarının idarə olunması ilə bağlı problemlər yaşanmayacaq.\n“Hazırda Bakı İslam Universiteti (BİU) və Bakı Dövlət Universitetinin (BDU) İlahiyyat fakültəsi ali dini təhsil verir. Bu tədris ocaqlarında kifayət qədər savadlı və təcrübəli mütəxəssislər var və onların potensialından istifadə edilir. Din xadimlərinin hazırlanması ilə daha çox BİU məşğul olur. Doğrudur, BDU-nun İlahiyyat fakültəsindəki təhsil dünyəvi xarakter daşıdığından orada sırf peşəkar din xadimi hazırlanmır. Lakin BDU-nun İlahiyyat fakültəsində dini dərslər yüksək səviyyədə tədris olunur və buranın məzunları ilahiyyatı kifayət qədər mənimsəyir və din xadimi kimi fəaliyyət göstərə bilirlər. Bundan əlavə, respublikamızda mədrəsələr və müqəddəs kitabları öyrənmə kursları səviyyəsində dini bilgilər tədris olunur”.\nHazırda Bakı İslam Universitetində dini təhsillə bağlı müəyyən güzəştlərin müzakirə ounduğunu deyən G.İsmayılov burada ödənişsiz təhsilin həyata keçirilməsi ilə bağlı təkliflərin də gündəmdə olduğunu vurğulayıb:\n“Azərbaycanda təqribən 2200-dək məscidin olduğunu, onlardan da 1500 məscidin daimi fəaliyyət göstərdiyini nəzərə alaraq, demək olar ki, kadr çatışmazlığından söhbət gedə bilməz. Belə ki, ölkəmizdə təkcə ali dini təhsil almış şəxslərin sayı fəaliyyətdə olan məscidlərin sayından bir neçə dəfə atrıqdır. Eyni zamanda, dinin ictimai həyatda rolunun artdığı, ideoloji mahiyyət daşıdığı, eləcə də bir sıra dairələr tərəfindən ondan sui-istifadəyə c\nəhd göstərildiyi diqqətə alınaraq, bu sahənin zərərli yad ideoloji təsirlərə məruz qalmayan və təhsilini ölkəmizdə almış vətəndaşlarımıza etibar edilməsi daha məqsədəuyğundur”.


Güney Azərbaycan İstiqlalçılar Birliyi Azərbaycan Xalq Cümhuriyyətinin 100 illiyi törəninə Güney Azərbaycan türkünü qətliam edən Pəhləvinin oğlunun dəvət edilməsinə etraz edir – GADTB\nGüney Azərbaycan İstiqlalçılar Birliyi Azərbaycan Xalq Cümhuriyyətinin 100 illiyi törəninə Güney Azərbaycan türkünü qətliam edən Pəhləvinin oğlunun dəvət edilməsinə etraz edir\nİyun 13, 2018\t478 Baxış\nAmerikanın Vaşinqton şəhərində Azərbaycan Elçiliyinin (Səfirliyinin) təşkil etdiyi Cümhuriyyətimizin 100 illiyi münasibətinə keçirilən mərasimdə üzüntülü səhnəyə şahid olduq. Azərbaycan Türklərini qətliam edib, qan qusduran Pəhləvi sülaləsinin qalıntısı Rza Pəhləvinin heç bir siyasi vəzifəsi olmadan Azərbaycan Cümhuriyyəti tərəfindən rəsmi qonaq olaraq, dəvət olunmasını Bütün Güney Azərbaycan Türkünə təhqir, minlərlə şəhidimizin qanına sayğısızlıq və Güney Azərbaycana arxa çevrimək kimi görünməkdədir. Daha üzüntülüsü burdadır ki, bu ürək acidan hadisə heç də təsadüfi deyil və hətta Azərbaycanın İradəsindən xaric kimi görünür. Pəhləvinin siyasi Alternativ göstərməyə çalışan çevrələrin, Güney Azərbaycan Türkü ilə alay etməyi buraxıb və məsələlərə daha da real baxmağa çağırırq .Çünki, Güney Azərbaycan Türkünün iradəsini görməməzlikdən gələn hər hansi bir projə və alternativ kəsinliklə Güney Azərbaycan Türkünün şilləsi ilə qarşılaşıb, yeniligiyə uğrayacaqdır.\nGüney Azərbaycan İstiqlalçılar Birliyi (GAİB) Rza Pəhləvinin Azərbaycan Cümhuriyyəti mərasiminə dəvətinə şiddətlə etirazını bildirib, Azərbaycan Cümhuriyyətimizin səlahiyyətli məsullarından açıqlama gözləməkdədir. Bununla yanaşı bildirmək isteyirik ki, Güney Azərbaycan Türkü İran işğalına qarşı qurtuluş savaşını ardıcıllıqla davam edib, müstəqil Güney Azərbaycan Cümhuriyyətini quracaqdır. Güney Azərbaycan İstiqlalçılar Birliyi elan edir ki, İran adı altında və tərkibində olmaq istəmir və belə bir dövləti də heç bir ad və mahiyyətlə qəbul etmir. Güney Azərbaycan türkləri olaraq, bütün gücümüzlə ona qarşı savaşıb, məğlub edəcəyik.\nÖncəki Tramp İran adlanan ölkənin yenilib geri çəkildiyinə işarə vurdu\nSonrakı Azərbaycanlı fəalların ədalətsiz məhkəmə qərarı olduğu kimi təsdiqləndi


Erməni nazir Qahirədə Azərbaycan və Türkiyəni “terrorçu” dövlət adlandırdı - Misirin notası çatışmır | KONKRET\nErməni nazir Qahirədə Azərbaycan və Türkiyəni “terrorçu” dövlət adlandırdı - Misirin notası çatışmır\n14 Sentyabr, 2020 - 12:59 304\nTürkiyə və Azərbaycan Silahlı Qüvvələrini bir araya gətirir (Bu ittifaq Ermənistanı vəlvələyə salıb), aktiv hərbi hazırlıqlar aparır və onların “terror qruplarından” istifadə etdikləri barədə xəbərlər gəlir.\nKONKRET.az xəbər verir ki, bu sözləri Ermənistan Xarici İşlər Naziri Zohrab Mnatsakanyan Misirdəki həmkarı Samex Şukri ilə Qahirədə keçirdiyi birgə brifinqdə söyləyib.\nNazirin sözlərinə görə, bu dəstələr Azərbaycana təslim ediləcək və ya bəlkə də artıq təslim edilib (Sputniki olmayan ölkə Azərbaycan ərazisini necə izləyir?).\nO, qeyd edib ki, bütün bu hərəkətlər regional sabitliyi pozur və vəziyyəti sabitləşdirmək səylərinə xələl gətirir (Azərbaycan torpaqlarını işğal etdikləri haqda bir kəlmə belə danışmır).\nErmənistan da öz növbəsində təhlükəsizliyini qorumaqda və təcavüzə qarşı çıxmaqda qərarlıdır.\nNazir əlavə edib ki, bu təcavüzün böyüməsi geniş bölgələrdə – Şərqi Aralıq dənizindən Şimali Afrikaya və Yaxın Şərqə, eləcə də Cənubi Qafqaza qədər müşahidə olunur və bu təhdidlərin mənbəyi eynidir.\nMnatsakanyan Misir Xarici İşlər Naziri ilə regional və qlobal təhlükəsizlik məsələlərini geniş müzakirə etdiyini də bildirib:\n“Bu gün bu təhlükəsizliyin birgə təmin edilməsinə hər zamankindən daha çox ehtiyac var”.\n“Şərqi Aralıq dənizindəki hadisələri diqqətlə izləyirik və bundan əvvəl Yunanıstan və Kiprə müstəsna iqtisadi zonalarında fəaliyyət göstərmək üçün ayrılmaz hüquqları barədə həmrəylik bildirdik. Eyni şəkildə Misirə verdiyimiz dəstəyimizi də vurğulamaq istəyirik” deyib.\nNazir istər Şimali Afrikada, istərsə də Cənubi Qafqazda vəziyyəti gərginləşdirmək cəhdlərini pisləyib. O, transmilli təhdid və çağırışlara qarşı tədbirlər hazırlamağın vacibliyini bildirib (Ermənistan nə vaxtdan bölgənin lider dövləti olub ki, tədbirlər planı hazırlayır?!).\nHaşiyə: Bir az öncə saytımızda “Mnatsakanyan Qahirədə Azərbaycan və Türkiyənin əleyhinə danışdı – Misirli nazirin həmin vaxt qulağı kar olub?” başlıqlı bir yazı dərc etmişdik. Həmin yazıda Mnatsakanyanın tribunada misirli həmkarının qulaqları (yəqin kar olub) eşidə-eşidə, gözləri (yəqin kor olub) görə-görə Azərbaycanın və Türkiyənin əleyhinə danışdığını yazmışdıq.\nİndi isə o, daha irəli gedərək Azərbaycan və Türkiyənin (Silahlı Qüvvələrin bir araya gəlməsi onları qıcıqlandırır) birgə terror qrupları hazırladığını vurğulayır, Ermənistanın Kiprə və Yunanıstana dəstək olduğunu etiraf edir, Türkiyənin Aralıq dənizindəki neft və qaz kəşfiyyatını həzm edə bilmir.\nErməni nazir, bil və agah ol ki, nə Türkiyə, nə də Azərbaycan heç vaxt heç bir ölkənin ərazisində terror aktı keçirməyib. Bu stil yalnız “Böyük Ermənistan” xülyası ilə yaşayan erməni faşistlərinə və terroçularına məxsusdur. Yalnız ASALA-nın Türkiyə və ölkəmizdə həyata keçirdikləri terrorları, türk səfirlərinə edilən qətlləri yada salmağımız kifayətdir.\nBunu şəxsən öz adımdan deyirəm. Misirin bir islam dövlətini olduğuna görə çox utanıram. Yəqin ki, rəsmi Bakı və Ankara erməni terrorçusu Mnatsakanyanın təhqir və təhdidlərinə görə Qahirəyə tutarlı cavab (NOTA nəzərdə tutulur) verəcək.\n27 Sentyabr, 2020 - 10:07 900\n27 Sentyabr, 2020 - 09:46 567\n27 Sentyabr, 2020 - 10:35 447\n27 Sentyabr, 2020 - 09:26 402\n27 Sentyabr, 2020 - 09:35 358


YAP Masallı rayon təşkilatında soyqırım qurbanları anıldı - Xəbərlər - MASALLI RAYON İcra Hakimiyyəti\nYAP Masallı rayon təşkilatında soyqırım qurbanları anıldı\n29 mart 2018-ci il tarixdə Yeni Azərbaycan Partiyası Masallı rayon təşkilatı aparatında 31 mart azərbaycanlıların soyqırım gününə həsr olunmuş “Mart soyqırımı” mövzusunda tədbir keçirilmişdir.\nTədbiri giriş sözü ilə Yeni Azərbaycan Partiyası Masallı rayon təşkilatının sədri Seyfəddin Əliyev açmış, şəhidlərimizin ruhu bir dəqiqəlik sükutla yad edilmişdir.\nSeyfəddin Əliyev soyqırımın mahiyyəti haqda geniş məlumat vermiş və bildirmişdir ki, azərbaycanlılara qarşı məqsədyönlü şəkildə həyata keçirilmiş etnik təmizləmə və soyqırım siyasəti nəticəsində xalqımız ağır məhrumiyyətlərə məruz qalıb. Tarix təsdiq edir ki, ermənilərin Qafqazda törətdikləri qırğınlar və soyqırım aktları bir fakta əsaslanır. Onlar nəyin bahasına olursa-olsun Azərbaycan torpaqlarında məskunlaşmaq və oborigen xalq olduqlarını təsdiqləməyə çalışırdılar. Bu mənfur niyyəti reallaşdırmağın yolu isə azərbaycanlıların kütləvi soyqırımından, qanlı talanlardan və deportasiya siyasətindən keçirdi.\nErmənilərin əsrlərdir davam edən anti-türk siyasəti və həyata keçirdikləri terrorçuluq əməllərindən danışan Seyfəddin Əliyev qeyd edib ki, Azərbaycanlıların kütləvi şəkildə qırılmasını ötən əsrin dünya tarixinin ən faciəvi səhifələrindən biri hesab etmək olar. 1918-ci ildə həyata keçirilmiş soyqırım aktı zamanı Bakı şəhərində və Bakı quberniya¬sının müxtəlif bölgələrində, eləcə də Şamaxı, Quba, Xaçmaz, Lənkəran, Hacıqabul, Salyan, Zəngəzur, Qarabağ, Naxçıvan və digər ərazilərdə Bakı Soveti və daşnak erməni silahlı dəstələrinin azərbaycanlılara qarşı törətdikləri qırğınlar törədiblər. Onilliklər boyu davam edən soyqırım siyasəti total ideoloji təcavüz, terror, hətta ayrı-ayrı vaxtlarda tammiqyaslı hərbi əməliyyatlarla müşayiət olunub. Azərbaycan ərazisinin Rusiya və İran arasında bölüşdürülməsi və ermənilərin kütləvi şəkildə tarixi torpaqlarlarımızda məskunlaş¬dırılması bu siyasətin tərkib hissəsi idi. 1905 və 1918-ci illərdə erməni daşnaklarının azərbaycanlılara qarşı törətdiyi qırğınların ardınca 1920-ci ildə Zəngəzurun ermənilərə verilməsi, Qarabağ ərazisində erməni muxtariyyətinin yaradılması, 1948-1953-cü illərdə, 1988-ci ildə soydaşlarımızın Ermənistandan deportasiyası vahid strateji planın tərkib hissəsi idi.\nGənc YAP üzvü Həlimə Əhmədova çıxış edərək qeyd etdi ki, Azərbaycan xalqının ümummilli lideri Heydər Əliyevin 26 mart 1998-ci il tarixli Sərəncamı ilə 31 mart tarixi Azərbaycanlıların soyqırımı günü kimi qeyd olunur. Bu təqvim Azərbaycan tarixində baş vermiş faciəvi hadisələrin xalqın yaddaşında həkk olunmasını özündə əks etdirir. Bu faciələrin günahkarı “Böyük Ermənistan” yaradılması kimi sərsəm bir ideyanı həyata keçirmək üçün istənilən iyrənc vasitəyə əl atan erməni şovinizmidir.\nQadınlar Şurasının sədri Gülşən Xəlilova çıxış edərək qeyd etmişdir ki, Azərbaycan Respublikasının Prezidenti cənab İlham Əliyevin rəhbərliyi ilə sürətlə inkişaf edən Azərbaycanın müasir dövrdə öz haqq səsinin dünyaya çatdırılmasında təhsilli, elmli gənc nəslin üzərinə çox böyük bir məsuliyyət düşür. Dövlətimizin xüsusi diqqəti, Heydər Əliyev Fondunun və gənclərimizin aktiv fəaliyyəti nəticəsində azərbaycanlıların soyqırımını tanıyan ölkələrin sayı getdikcə artır.\nSonra Şamxal Əmirov, Sarxan Əhmədov, Nailə Əsədullayeva və başqaları çıxış edərək törədilən qanlı hadisələrə görə ermənilərin tarix qarşısında cavab verəcəklərinə əminliklərini bildirdilər.


18563 | 2007-08-25 06:36\nDünyanın ən gözəl şəhərlərindən olan İstanbulda dünyanın ən dəyərli insanlarından biri yaşayırdı. O, təvazökar, mülayim təbiətli, gülərüz bir insan idi... Allahdan çox şey diləməzdi, bəlkə ona görə də Ulu Tanrı ən gərəkli şeyləri ona səxavətlə bəxş etmişdi: ağıl, istedad, çalışqanlıq, sevmək-sevilmək səadəti, övlad sevinci. Maddi cəhətdən korluq çəkməzdi, ürəyi istəyəni alardı, geyərdi, yeyərdi, içərdi. Dünyanı gəzərdi, hərəylə öz dilində danışmağı bacarardı. Heç vaxt naşükürlük etməzdi, taleyindən şikayətlənməzdi. Tox yanında ac olmadığı kimi, ac yanında da tox görünməyi xoşlamazdı. İmkanı müqabilində ehtiyacı olanın qarnını doyurardı, kasıba əl tutardı, kimsəsizə sahib çıxardı. Uşaqları həddən ziyadə sevərdi.\nƏn böyük arzusu dünyanı dərk etmək, dərk etdikcə də bu sevinci bütün insanlarla paylaşmaq, onları hürr və məsud görmək idi. "Dünya o qədər də böyük deyil"- deyərdi. "Biz insanlar sayca çox olsaq da bir-birimizdən cox da fərqlənmirik"- söylərdi. "Bir-birimizi nə qədər yaxından tanısaq, anlasaq, bəşəriyyəti məhv etmək deyil, yaşatmaq barədə düşünərik. O zaman ölkələr, xalqlar savaş içində yox, barış içində yaşar"- deyə, hər kəsə bu fikirləri təlqin etməyə çalışardı. "Verəlim dünyanı çocuqlara", bəlkə savaşları onlar durdura? Bunu da bəzən o, deyərdi... Adı amalına tən idi.\n...1943-cü ilin ilk günü Yer üzü böyük savaş içində ikən dünyaya bir körpə göz açdı. Adını Barış qoydular. Bəlkə o arzuyla ki, savaş tezliklə bitsin? Aylar, illər keçdi. Hamı kimi o da böyüdü, təhsil aldı, amma hamı kimi olmadı. Hamıya çox doğma, yaxın, əziz oldu - bizim tanıdığımız Barış Manço oldu. Doğularkən ona verilən sıradan bir adı ömrü boyu çəkdiyi zəhmətlə böyütdü, bir anlayışa çevirdi. Barış öz taleyini özü yaratdı, şöhrətini özü qazandı və əgər bütün bunlara görə o, kiməsə borclu idisə, bu yalnız Allahı, bir də qədir-bilən türk xalqı idi.\n1989-cu ilin ortalarında Türkiyədə səfərdəydim. O zaman qardaş ölkəyə gediş-gəliş indiki kimi sərbəst deyildi. Mürəkkəb viza rejimi vardı. Bakıdan birbaşa təyyarə reysləri hələ açılmamışdı. Türkiyəyə gedəcəyimi eşidən bir yaxın dostum məndən xahiş etdi ki, imkan düşsə Barış Mançonun ona kasetini gətirim. Axşamlar türk radiosu ilə onun mahnılarını dinləyərmiş. Dedim ki, rastıma çıxsa mütləq alaram. İş elə gətirdi ki, məhz o səfər zamanı Barışla şəxsən tanış oldum və bu təsadüfi tanışlıq sonradan Barışın da etiraf etdiyi kimi, illərin sınağından çıxan böyük dostluğa çevrildi.\nMən Ankarada Türk televiziyası haqda ilk dəfə iri həcmli özəl proqram hazırlayırdım. Bir neçə gün səhər saat yeddidə efirin açılışından gecə proqram qapanışına kimi Şirkətdə olardım. Müasir televiziya avadanlıqlarını ilk dəfə orada gördüm. Türk həmkarlarımla bərabər çəkilişlərə gedərdim. Verilişlərin montajına baxardım. Sözün əsl mənasında kifayət qədər təcrübə topladım. Şirkətin sədri cənab Kərim Aydın Erdemin mənə olan xoş münasibəti nəticəsində "TRT-də bir gün" adlı maraqlı proqram hazırlaya bildim. Həmin vaxt Barış Manço studiyaların birində "Adam olcaq çocuklar" adlı uşaq verilişinin çəkilişlərini aparırdı. Onun balaca dostlarıyla necə işləməsini kənardan izlədim. Çəkiliş vaxtı hamı özünü son dərəcə sərbəst hiss edirdi. İştirakçıların danışıq tərzi, hərəkətlərinin təbiiliyi, təkrarlanmaması, fərdi xüsusiyyət, qabiliyyət nümayişi məni heyrətləndirirdi. Əslində əvvəldən yazılan mətn mövcud deyildi. Hər şey improvizə üzərində qurulmuşdu. Aparıcı kimi Barış qonaqlara tam sərbəstlik versə də hər şeyə yaradıcı şəkildə özü nəza-rət edir, maraqlı, bir-birinin davamı olaraq baxımlı hadisələr yaradırdı. Mənə dedilər ki, əgər istəsən, bu verilişlərdən bir neçəsini özünlə aparıb Azərbaycanda yayınlaya bilərsən. Barış bəy buna etiraz etmir. Azərbaycanlı telejurnalistin gəldiyini biləndə o, çox sevinmışdi və "Azərbaycan üçün nə lazımsa yaparız"-demişdi. Məni ona TRT dairə başqanı Yavuz bəy təqdim etdi. Çəkilişlərə kiçik fasilə verildiyindən bir qədər söhbət edə bildik. Azərbaycanla, Qarabağla bağlı mənə müxtəlif suallar verdi, televiziyanın vəziyyətiylə maraqlandı.Türk televiziyası barədə veriliş hazırladığımı duyunca heyrətləndi. "Bu işdə bizi qabaqlamısız"- dedi. Sonra öz verilişi barədə fikrimi öyrənmək istədi.\n-Verilişləriniz olduqca maraqlıdır. Mənim fikrimcə, "Adam olcaq çocuklar" proqramına baxan çocuqlar böyüyəndə Türkiyəyə layiq vətəndaş olacaqlar. Məncə, siz onları buna hazırlayırsız. Amma bir iradım var, qüsura baxmayın, söyləyəcəm. Siz dünyanı dolaşıb müxtəlif verilişlər hazırlayırsız, amma qardaş dediyiniz Azərbaycana indiyədək nədənsə gəlmədiz. Bildiyim qədər Moskvada, Sankt-Peterburqda belə konsertiniz olub. Vaxt tapıb Bakıya da təşrif buyurun. Xəbəriniz olsun ki, oxuduğunuz mahnılar sizdən öncə bizə gəlib çatıb. Axı mahnı sərhəd tanımaz.\nBu sözlər Barışı maraqlandırdı:\n-Gerçəkdən? Bizi oralarda tanıyırlarmı?\nDedim, əlbət ki, tanıyırlar. Pərəstişkarlarınız da var. Bir dostum xahiş edib ki, Türkiyədən sizin kasetinizi gətirim.\nBarış "bu iş kolay"-dedi və asissentinə tapşırdı ki, yeni kasetindən bir neçəsini mənə versin. Beləliklə, dostumun istəyi də yerinə yetirilmiş oldu.\n-Evim İstanbuldadır, Modada. Telefon nömrəmi al- dedi,- gəldiyində mütləq məni ara. Tanışlığa məmnun oldum.\n...İstanbulda olarkən ona zəng vurdum. Dəstəyi qaldıran xanım dedi ki, Vipsaj studiyasında montajdadır, evə gec gələcək. Soraqlaşıb studiyanın yerini öyrəndim. Taksim meydanında Mərmərə otelinin arxasındakı dar küçələrin birində �zdəmir bəyin Vipsaj studiyasını axtarıb tapdım. Montaj otaqlarından birində Barışın başı işə yaman qarışmışdı. Məni qəfil görəndə lap mat qaldı:\n-Sən hara, bura hara? Bizi buralarda necə buldun? Bu nə gözəl sürpriz, Etibar?\nDedim ki, bizlərdə ata sözü var, "axtaran tapar". Sizə bir "mərhəba" demək üçün telefon açdım. Harada olduğunuzu evinizdən mənə dedilər. Sizi işinizdən ayırmayım, Müsait bir vaxtda yenə görüşərik. Mən hələ beş gün İstanbuldayam.\n-Bu proqram yarın TRT-də yayınlanacaq. Axşama kimi montajı bitirib kaseti Ankaraya göndərməliyəm. O üzdən bir az sıxıntım var. Amma yarın mütləq səninlə bərabər olmağı istərdim-dedi və ertəsi gün məni evinə dəvət etdi.\nDəbdən və dəyərdən düşməyən Moda\nİstanbulun Asiya yaxasında Moda deyilən bir yer var. Poçt ünvanı-filan lazım gəlmir. Barış Mançonun evini kimdən soruşsan, həmən göstərəcəklər. Avropa üslubunda tikilən qədim malikanəni Barış öz zövqünə uyğun bərpa etmişdi. Dostlarını, yaxınlarını burada qonaq etməkdən, dünyanın müxtəlif yerlərindən gətirdiyi xatirə əşyalarını onlara göstərməkdən, hər biri haqqında az-cox məlumat verməkdən böyük zövq alardı. Nə qədər sadə, bilgili, məlumatlı adam idi Barış bəy. Onu tanıdıqca daha çox rəğbət etməyə başlayırdın.Tək səsiylə deyil, səmimiyyəti, ensiklopedik biliyi ilə hər kəsi valeh edəcək bir həmsöhbət idi Barış Manço. Biz o gün çox şeylərdən danışdıq, çox mövzuya toxunduq, çox mətləblər hasil oldu. Vaxtın nə zaman keçdiyi də bilinmədi. Xatirə olaraq birlikdə şəkil çəkdirdik. Artıq aramızda səmimi ünsiyyət yaranmışdı. �urnalist fəhmim mənə pıçıldadı ki, kameranı işə salmağın tam zamanıdır. Müsahibə almaq istəyimi ona bildirdim. Məmnuniyyətlə razılıq verdi. Çəkilişlərə onun iş ortağı, uzun illərin yaxın dostu Ərkmən Sağlam yardımçı oldu. Bakıya döndüyümdə həmin materiallar əsasında rejissor Vaqif Ağayevlə birlikdə "Tanış olun, Barış Manço" adlı veriliş hazırladıq. Bu verilişdə Barışla geniş müsahibə və onun klipləri yer almışdı. Beləliklə, məşhur Manço maraqlı söz-söhbəti, ürəyə yatan şirin şarkıları ilə Azərbaycan televiziyasında ilk dəfə göründü. Sonralar tamaşaçılarımız mavi ekranda onunla tez-tez qarşılaşdılar. 1992-ci ilin yazında bizim dəvətimizi qəbul edib o,ilk dəfə Bakıya gəldi. Hər gəlişində Azərbaycanla bağlı neçə-neçə yeni televiziya proqramı yarandı. Bizim adət və ənənələrimizi, xalq sənətimizi, görkəmli adamlarımızı, tarixi memarlıq abidələrimizi Barış Mançonun TRT-də yayınlanan özəl proqramlarında dünya gördü, tanıdı. Mən dünya deyirəm, çünki həmin proqramların tək Türkiyədə deyil, Yer üzünün bir çox ölkəsində daimi tamaşaçıları vardı. Oxuduğu mahnılarla o, öz məmləkətində cox populyar idi. Amma mənim zənnimcə, Ərkmən Sağlamla bərabər televiziya fəaliyyəti ona daha çox şöhrət gətirdi. 10 il ərzində çəkiliş qrupuyla 120-dən çox ölkəni dolaşdı. Dünyanı Türkiyəyə, Türkiyəni dünyaya tanıtdı. İlk getdiyi ölkə bilmirəm hansı idi, son səfər etdiyi məmləkətsə Azərbaycan oldu. 400-dən çox televiziya proqramı hazırlayana qədər o, haralara getmədi?! Son çəkilişlərini isə Barış 1998-ci ilin noyabrında mənimlə bərabər Bakıda apardı.\nOnun bir arzusu vardı\nO, Bakıda konsert vermək arzusundaydı. İstəyirdi ki, böyük salon və ya geniş bir meydan verilsin onun ixtiyarına. Minlərlə adamın qarşısına çıxıb canlı olaraq xalq konserti versin. Yəni heç bir bilet satmadan, kommersiya marağı güdmədən, nəfəsini dərmədən, ürəyi boşalana kimi oxusun. İmkan olsa bunu Qarabağ bölgəsində etsin.Əfsus ki,1992-ci ildə Azərbaycana ilk səfəri zamanı onun istəyi baş tutmadı. İcazə vermədilər, görünür, minlərlə insanın bir yerə yığışmasından ehtiyatlandılar. Kömək üçün Dövlət Teleradio Şirkətinin sədri Elşad Quliyevin yanına gəldik. O, Barış Mançonu səmimi qarşıladı, ətraflı söhbət etdi, qonaqpərvərlik göstərdi. Studiyada çəkilişlər aparmaq üçün hər cür şərait yaratdı. Amma Elşad müəllim də nə Mədəniyyət Nazirliyindən, nə də Prezident Aparatından xalq konsertiylə bağlı müraciətə müsbət cavab ala bilmədi. Kimsə məsləhət gördü ki, müdafiə naziri Rəhim Qazıyevlə görüşün, bəlkə o razılıq ala bildi. Onunla görüşündə Barış Manço yenə öz arzusunu bildirdi, amma bir nəticə hasil olmadı. Döyüş zonası təhlükəlidir, dedilər. Belə xeyirxah bir niyyətə nümayişkaranə biganəliyin səbəbini, kökünü anlamayan Barış bəy bir qədər pərt olsa da Bakı və Abşeronla tanışlığını, müxtəlif insanlarla ğörüşlərini davam etdirdi. AzTV-də az vaxtda üç veriliş çəkildi. Bu proqramların hazırlanmasına sədrin tapşırığıyla televiziyanın əməkdaşlarından Arif Alışanov, Vaqif Ağayev, Fazil Hadıyev, Əhməd Əsgər, Rafael Əsədov, Eldar Məmmədov, Əlövsət Aslanov və başqaları cəlb edilmişdı. Azərbaycan televiziyası türk həmkarları ilə ilk dəfə belə bir iş birliyi həyata keçirirdi. Şirkətin içində canlanma vardı.İş rejimi mürəkkəb olsa da kimsə "yoruldum" demirdi. Elşad müəllim studiyadakı çəkilişləri kabinetində monitordan izliyərdi. Birinci proqram azyaşlı uşaqlarla, digəri Qarabağda döyüşən gənclərlə oldu. "İkinci qəhvəaltı" adlı üçüncü verilişin qonaqları isə qocaman səhnə ustalarımız Gülxar Həsənova, Məmməd Əlili və Azərbaycan radiosunun turk verilişləri redaksiyasının əməkdaşı Sabir Axundov idi. Söhbət çox maraqlı alınmışdı. Barış bəy onları söhbət əsnasında xatirələrə dalmağa, mənalı ömür yollarında olub-keçənləri türk tamaşaçılarına olduqca maraqlı şəkildə çatdırmağı bacarmağa kökləmişdi.\nYadımdadı, Elşad müəllim Barış Mançonu misal gətirərək deyərdi ki, belə bir aparıcını tapmaq, yetişdirmək tək televiziya şirkəti üçün deyil, bir məmləkət üçün qazancdır. Barışın oxumağından daha çox aparıcılığına üstünlük verən Elşad Quliyev milli televiziyamızda da təbii və təsirli uşaq verilişlərinin olmasına çalışırdı. Fəqət, o da gözəl başa düşürdü ki, yalnız uşaq psixologiyasını mükəmməl bilən, onlarla eyni anda, eyni aləmdə yaşamağı, çəkiliş meydanında onlardan biri olmağı bacaran, tərbiyəvi söhbətlərini azyaşlıların düşüncə tərzinə uyğun şəkildə quran simaların aparıcılığında belə verilişlər yarana bilər. O istəyirdi ki, Barış Manço bu məsələdə bizə köməkçi olsun.\nBarış Mançonun Azərbaycandan hazırladığı ilk proqramlar 1992-ci ilin may ayında üç həftə boyunca Türk televiziyası ilə yayınlandı və çox böyük marağa səbəb oldu. Müstəqillik bayramımız ərəfəsində həmin verilişlər AzTV ilə də göstərildi. Sonralar bu proqramlar TRT vasitəsilə dəfələrlə nümayiş edilsə də, nədənsə, Azərbaycan Teleradio Şirkətinin diqqətindən 15 ildi ki kənarda qaldı. Görən, nə baş verdi? Bu sual ətrafında baş sındırmağa dəyməz - sadəcə sədr dəyişikliyi. Dünyanın hər yerində televiziyalarda rəhbərlərin dəyişməsi təbii haldır. TRT- də də Kərim Aydın Erdemdən sona Tayfun Akgünər və daha neçə sədr dəyişdi, amma Barış Mançonun proqramları, o cümlədən Azərbaycandan hazırladığı proqramlar indi də dönə-dönə qardaş ölkədə yayınlanır. Çünki varislik prinsipləri gözlənilir. Yeni gələn gedənin kölgəsini qılınclamır, yolunu davam edir. Bizdə isə kadr dəyişikliyinə az qala inqilabi yanaşma var. Bu yalnışlıq kollektivin abu-havasını zəhərləməklə yanaşı, arxivlərdə saxlanılan qiymətli materialların aqibətinə də mənfi təsir göstərir. Qısqanclıq üzündən nələrsə məhv edilir, qəsdən yararsız hala salınır, qeyri-rəsmi göstərişlə rəflərdə illərlə istifadəsiz qalmağa məhkum olur. Ona görə bəzən nadir kino-video kadrlar tapılmaz ollur, fotoşəkillər, qəzetlər,sənədlər, kitablar yoxa çıxır.


Ərdoğan Qarabağa görə Moskvaya gedir » SAVAŞ\nTürkiyə prezidenti Rəcəb Tayyib Ərdoğan Qarabağ münaqişəsi ətrafındakı vəziyyəti Rusiya prezidenti Valdimir Putinlə müzakirə etmək üçün Moskvaya gedir.\nVirtualaz.org saytı xəbər verir ki, bu barədə “Stratfor” özəl kəşfiyyat agentliyinin növbəti analitik məqaləsində bildirilir.\n“Mərkəzi Kəşfiyyat İdarəsinin kölgəsi” də adlandırılan agentliyin təhlilçiləri bildirir ki, Ankara ilə Moskva arasında gərgin münasibətlər təkcə Suriyaya görə yaranmayıb. Rusiya son vaxtlar Türkiyənin Qafqazdakı ən əsas müttəfiqi Azərbaycanla da danışıqlar aparır.\nBəzi məlumatlara görə, Moskva ilə Bakı bu danışıqlar zamanı Azərbaycanla Ermənistan arasındakı dondurulmuş münaqişəni - Qarabağ münaqişəsini birdəfəlik həll etməyə çalışırlar.\n“Stratfor”un təhlilçilərinin qənaətinə görə, Qarabağ münaqişəsinin tənzimlənməsi prosesində Bakını hərbi qarantı rolunda əvvəllər Türkiyə çıxış edirdi. İndi isə Rusiya bu regiondakı vəziyyətə təkbaşına nəzarət etmək istəyir.\nAnalitiklər hesab edir ki, Rusiya Suriya problemindən və Qarabağ münaqişəsindən “Türk axını” layihəsinin gələcəyi məsələsi ilə bağlı Türkiyəyə təzyiq göstərmək üçün istifadə etməyə çalışır. Xatırladaq ki, “Türk axını” layihəsi üzrə işlər bu yaxınlarda tam dayandırılıb.\nMoskva ilə gizli Qarabağ danışıqları - 7 rayon qaytarılır?


HÜseyn (huseyn) VƏ başqalari azərbaycana qarşI məhkəmə işi - səhifə 8\nHÜseyn (huseyn) VƏ başqalari azərbaycana qarşI məhkəmə işi\nYüklə 492.91 Kb.\nölçüsü 492.91 Kb.\n1. Maddi ziyan\n253. Birinci ərizəçi tibbi müalicəyə və həbsdə olduğu müddətdə ailəsinin ona gətirdiyi yemək bağlamalarına çəkilmiş xərclər də daxil olmaqla maddi ziyana görə, habelə “dövlət sisteminin bütün səviyyələrində” mövcud olan korrupsiyanın ona vurduğu ziyana görə ümumilikdə 670.000 avro məbləğini tələb etdi.\n254. İkinci ərizəçi həbsdə olduğu müddətdə ailə üzvlərinin ona gətirdiyi yemək və dərmanlara çəkilmiş xərclər də daxil olmaqla məruz qaldığı ziyana görə, habelə həbsdə saxlanıldığı müddətdə gəlirlərini itirdiyinə görə 45.000 avro tələb etdi.\n255. Üçüncü ərizəçi həbsdə olduğu müddətdə ailəsinin ona gətirdiyi yemək bağlamalarına çəkilmiş xərclərlə əlaqədar məruz qaldığı maddi ziyana görə 17.000 avro tələb etdi\n256. Dördüncü ərizəçi tibbi müalicəyə və həbsdə olduğu müddətdə ailəsinin ona gətirdiyi yemək bağlamalarına çəkilmiş xərclər də daxil olmaqla maddi ziyana görə, habelə “dövlət sisteminin bütün səviyyələrində” mövcud olan korrupsiyanın ona vurduğu ziyana görə ümumilikdə 620.000 avro məbləğini tələb etdi.\n257. Hökumət iddia etdi ki, ərizəçilərin tələbləri əsassızdır və hər hansı sübutedici sənədlə təsdiqlənmir.\n258. Məhkəmə aşkar edilmiş pozuntularla hər bir ərizəçinin iddia etdiyi maddi ziyan arasında hər hansı səbəbiyyət əlaqəsi görmür. İstənilən halda, yuxarıdakı tələblərin heç biri hər hansı sübutla təsdiqlənməyib. Buna görə Məhkəmə ərizəçilərin maddi ziyanla bağlı tələblərini rədd edir.\n1. Mənəvi ziyan\n259. Ərizəçilərin hamısı Konvensiyada nəzərdə tutulmuş hüquqlarının pozulması nəticəsində məruz qaldıqları mənəvi ziyanla bağlı iddia tələblərini bildirdilər. Birinci ərizəçi 70.000 avro, ikinci ərizəçi 250.000 avro, üçüncü ərizəçi 50.000 avro, dördüncü ərizəçi isə 400.000 avro tələb etdi.\n260. Hökumət bildirdi ki, tələb olunan məbləğlər əsassız və həddən artıqdır və iddia etdi ki, pozuntuların müəyyən edilməsinin özü ərizəçilərin məruz qaldıqları hər hansı mənəvi ziyana görə yetərli kompensasiya təşkil etmiş olardı.\n261. Məhkəmə hesab edir ki, ərizəçilər, yəqin ki, mənəvi ziyana məruz qalıblar və bu ziyan yalnız pozuntuların müəyyən edilməsi ilə kompensasiya oluna bilməz. Konvensiyanın 41-ci bəndinin tələb etdiyi kimi qiymətləndirməni ədalət prinsipi əsasında həyata keçirərək, Məhkəmə hər bir ərizəçiyə bu bənd üzrə 10.000 avro, üstəgəl bu məbləğdən tutula bilən hər hansı vergi məbləğini təyin edir.\n262. Məhkəmə bir daha xatırladır ki, ərizəçi Konvensiyanın 6-cı maddəsi ilə təmin olunan hüquqlarının pozulması ehtimalına baxmayaraq məhkum edilibsə, öncədən həmin maddənin tələblərinə əməl edilmiş olduğu təqdirdə ərizəçi hansı durumda olacaqdısa, vəziyyət mümkün qədər həmin duruma gətirilməlidir (bax: Pyersak Belçikaya qarşı (50-ci maddə), 26 oktyabr 1984-cü il, 12-ci bənd, A seriyaları, № 85). Yuxarıda müəyyən edildiyi kimi, hazırkı işdə məhkəmə icraatı ədalətlilik tələblərinə cavab verməyib. Belə olan halda, məhkəmə araşdırmasının Konvensiyanın 6-cı maddəsinin tələblərinə uyğun olaraq həyata keçirilməsini təmin etmək üçün ən münasib kompensasiya forması prinsipcə məhkəmə icraatının təzələnməsi olardı (bax (müvafiq dəyişikliklərlə): Somogi İtaliyaya qarşı, ərizə № 67972/01, 86-cı bənd, ECHR 2004-IV; Şulepov Rusiyaaya qarşı, ərizə № 15435/03, 46-cı bənd, 26 iyun 2008-ci il; Məhsimov Azərbaycana qarşı, ərizə № 38228/05, 46-cı bənd 8 oktyabr 2009-cu il; və Abbasov Azərbaycana qarşı, ərizə № 24271/05, 41-42-ci bəndlər, 17 yanvar 2008-ci il). Məhkəmə bununla bağlı qeyd edir ki, Azərbaycan Respublikasının Cinayət Prosessual Məcəlləsinin 455-ci və 456-cı maddələrində nəzərdə tutulur ki, Avropa Məhkəməsi Konvensiyanın pozulduğunu aşkar edərsə, cinayət işi üzrə icraat Ali Məhkəmənin Plenumu tərəfindən təzələnə bilər.\n263. Birinci ərizəçi məhkəmə xərclərinə və digər məsrəflərə görə 12.500 avro tələb etdi, bu məbləğə aşağıdakılar daxildir: daxili məhkəmələrdə vəkil qonorarlarına çəkilmiş xərclərə və digər məsrəflərə görə 7.000 avro və bu Məhkəmədəki icraat üçün çəkilmiş xərclərə görə 5.500 avro (bu məbləğ aşağıdakılardan ibarətdir: məhkəmə xərclərinə görə 4.500 avro və poçt xərclərinə görə 1.000 avro). Bu Məhkəmədəki icraat üçün vəkil qonorarlarına çəkilmiş məhkəmə xərcləri ilə bağlı tələbinin təsdiqi olaraq o, hüquqi xidmətlər üçün cənab F. Ağayevlə bağladığı müqaviləni təqdim etdi.\n264. İkinci ərizəçi daxili məhkəmələrdə və bu Məhkəmədəki icraatda vəkil qonorarlarına çəkilmiş xərclərə görə təxminən 6.500 avro tələb etdi, Məhkəmədəki icraatla bağlı göstərilmiş hüquqi xidmətlərə görə onun cənab R. Hacılıya ödədiyi “təxminən” 1.500 avro məbləği də bu məbləğə daxildir. Tələbin sonuncu hissəsinin təsdiqi olaraq o, bu vəkilə ödədiyi 2.000 yeni Azərbaycan manatı məbləğində fakturanı təqdim etdi.\n265. Üçüncü ərizəçi məhkəmə xərclərinə və digər məsrəflərə görə 7.500 avro tələb etdi, bu məbləğə aşağıdakılar daxildir: daxili məhkəmə icraatlarında vəkil qonorarlarına çəkilmiş xərclərə görə 3.000 avro və bu Məhkəmədəki icraat üçün vəkil qonorarlarına çəkilmiş xərclərə görə 4.500 avro. O, həmçinin tərcümə xərclərinə görə 2.592 avro və poçt xərclərinə görə 1.000 avro tələb etdi. O, Məhkəmədəki icraatla bağlı göstərilmiş hüquqi xidmətlər üçün cənab İ. Əliyevlə bağladığı müqaviləni, tərcümə xərcləri üçün müqaviləni və əlavə tərcümə xərclərinin ödənildiyini təsdiq edən fakturanı təqdim etdi.\n266. Dördüncü ərizəçi məhkəmə xərclərinə və digər məsrəflərə görə 15.500 avro tələb etdi, bu məbləğə aşağıdakılar daxildir: daxili məhkəmələrdə vəkil qonorarlarına çəkilmiş xərclərə və digər məsrəflərə görə 10.000 avro və bu Məhkəmədəki icraat üçün çəkilmiş xərclərə görə 5.500 avro (bu məbləğ aşağıdakılardan ibarətdir: məhkəmə xərclərinə görə 4.500 avro və poçt xərclərinə görə 1.000 avro). Bu Məhkəmədəki icraat üçün vəkil qonorarlarına çəkilmiş məhkəmə xərcləri ilə bağlı tələbinin təsdiqi olaraq o, hüquqi xidmətlər üçün cənab F. Ağayevlə bağladığı müqaviləni təqdim etdi.\n267. Hökumət bildirdi ki, tələb olunan məbləğlər həddən artıq yüksək və əsassızdır və bu xərclər faktiki olaraq çəkilməyib. O, qeyd etdi ki, ərizəçilər ya tələblərini təsdiq edən müvafiq sübutları təqdim etməyiblər, ya da təqdim etdikləri sübutlar yetərli deyil.\n268. Məhkəmənin presedent hüququna əsasən, ərizəçi yalnız o halda çəkdiyi məhkəmə xərclərinin və digər məsrəflərin əvəzinin ödənilməsi hüququna malik olur ki, həmin xərclərin faktiki və zəruri olaraq çəkildiyi sübut edilsin və onlar miqdarca ağlabatan olsun.\n269. Daxili məhkəmə icraatlarında vəkil qonorarlarına çəkilmiş xərclərə və poçt xərclərinə aid tələblərə gəldikdə, Məhkəmə qeyd edir ki, ərizəçilərin heç biri bu tələblərini təsdiq edən hər hansı sənəd təqdim etməyib və ya sənəd təqdim etməməsinin səbəbləri barədə inandırıcı izahat verməyib. Buna görə də Məhkəmə ərizəçilərin poçt xərclərinə və daxili məhkəmələrdə çəkdikləri məhkəmə xərclərinə və digər məsrəflərə aid tələblərini rədd edir.\n270. Tələblərin qalan hissəsinə gəldikdə, sərəncamında olan sənədləri və yuxarıda 268-ci bənddə qeyd edilmiş meyarları nəzərə alaraq, Məhkəmə aşağıdakıları qərar alır:\ni) Məhkəmə qeyd edir ki, birinci və dördüncü ərizəçi Məhkəmədəki icraatda eyni vəkillə (cənab F. Ağayev) təmsil olunublar və onun xidmətlərinə görə hər biri 4.500 avro tələb ediblər. Ərizəçilərlə cənab F. Ağayev arasındakı müvafiq müqavilələrdə şərtləşdirilmiş və faktiki olaraq göstərilmiş xidmətləri nəzərə alaraq, Məhkəmə hesab edir ki, tələb olunan bu məbləğlər faktiki olaraq göstərilmiş hüquqi yardıma uyğun gəlmir və hazırkı işdə bu xərclər zəruri deyildi. Daha sonra Məhkəmə hər iki halda təqdim edilən şikayətlərin və hüquqi arqumentlərin oxşarlığını nəzərə alır və qeyd edir ki, hər iki halda vəkilin arqumentlərinin xeyli hissəsi ya eyni, ya da çox oxşar idi. Yuxarıdakı mülahizələri nəzərə alaraq, Məhkəmə cənab F. Ağayevin göstərdiyi hüquqi xidmətlərə görə birinci və dördüncü ərizəçiyə birlikdə cəmi 3.200 avro məbləğini təyin edir.\nii) Məhkəmə ikinci ərizəçinin Məhkəmədəki icraat üçün vəkil qonorarlarına çəkdiyi xərclərlə bağlı tələbini qəbul edir və ona 1.500 avro məbləğini təyin edir.\niii) Üçüncü ərizəçi ilə onun vəkili cənab İ. Əliyev arasında bağlanmış müvafiq müqavilələrdə şərtləşdirilmiş və faktiki olaraq göstərilmiş xidmətləri nəzərə alaraq, Məhkəmə hesab edir ki, tələb olunan bu məbləğlər faktiki olaraq göstərilmiş hüquqi yardıma uyğun gəlmir və hazırkı işdə bu xərclər zəruri deyildi. Bundan başqa, hazırkı işdə faktiki olaraq tərcümə edilmiş sənədlərin ümumi həcmini nəzərə alaraq, Məhkəmə hesab edir ki, tərcümə xərcləri ilə bağlı tələb olunan məbləğ həddən artıqdır və buna görə də bu bənd üzrə kompensasiya yalnız qismən təyin oluna bilər. Yuxarıdakı mülahizələri nəzərə alaraq, Məhkəmə üçüncü ərizəçiyə Məhkəmədəki icraat üçün çəkdiyi məhkəmə xərclərinə və digər məsrəflərə görə 3.000 avro məbləğini təyin edir.\n271. Məhkəmə məqsədəuyğun hesab edir ki, icranın gecikdirilməsinə görə faiz Avropa Mərkəzi Bankındakı borc dərəcəsinin yuxarı həddinə əsaslanmalıdır və onun üzərinə daha üç faiz əlavə olunmalıdır.\n1. Ərizələri bir icraatda birləşdirməyi qərara alır;\n2. Ərizəçilərin Konvensiyanın 6-cı maddəsinin 1-ci, 2-ci bəndləri və 3-cü bəndinin “b”, “c” və “d” yarımbəndləri üzrə şikayətlərini və birinci, ikinci və üçüncü ərizəçilərin Konvensiyanın 11-ci maddəsi üzrə şikayətlərini qəbul olunan, qalan şikayətləri qəbul olunmayan elan edir;\n3. Qərara alır ki, Konvensiyanın 6-cı maddəsinin 3-cü bəndinin “b”, “c” və “d” yarımbəndləri ilə birgə götürülməklə Konvensiyanın 6-cı maddəsinin 1-ci bəndi pozulub;\n4. Qərara alır ki, Konvensiyanın 6-cı maddəsinin 2-ci bəndi pozulub;\n5. Qərara alır ki, Konvensiyanın 11-ci maddəsi üzrə şikayəti ayrıca araşdırmağa ehtiyac yoxdur;\na) cavabdeh dövlət Konvensiyanın 44-cü maddəsinin 2-ci bəndinə uyğun olaraq bu qərarın qəti qərara çevrildiyi tarixdən sonra üç ay ərzində ərizəçilərə aşağıdakı məbləğləri ödəməli, həmin məbləğlər ödəniş tarixində tətbiq edilən məzənnə üzrə yeni Azərbaycan manatına çevrilməlidir:\ni) mənəvi ziyana görə hər bir ərizəçiyə 10.000 (on min) avro, üstəgəl bu məbləğdən tutula bilən hər hansı vergi məbləği;\nii) cənab F. Ağayevin göstərdiyi hüquqi yardımla bağlı birinci və dördüncü ərizəçilərə – cənab Hüseynə və cənab Məmmədova birlikdə 3.200 (üç min iki yüz) avro, üstəgəl bu məbləğə görə ərizəçilərdən tutula bilən hər hansı vergi məbləği;\niii) Avropa Məhkəməsindəki icraata çəkilmiş məhkəmə xərclərinə görə ikinci ərizəçi cənab Abbasova 1.500 (min beş yüz) avro, üstəgəl bu məbləğə görə ərizəçidən tutula bilən hər hansı vergi məbləği;\niv) Avropa Məhkəməsindəki icraata çəkilmiş məhkəmə xərclərinə görə üçüncü ərizəçi cənab Hacılıya 3.000 (üç min) avro, üstəgəl bu məbləğə görə ərizəçidən tutula bilən hər hansı vergi məbləği;\nb) yuxarıda qeyd edilən üç aylıq müddət bitdikdən sonra öhdəlik icra edilənə qədər yuxarıda qeyd edilən ödənilməli məbləğlərin üzərinə Avropa Mərkəzi Bankındakı borc dərəcəsinin yuxarı həddinə bərabər olan adi faiz məbləği əlavə olunmalı və onun da üzərinə daha üç faiz əlavə olunmalıdır;\n7. Əvəzin ədalətli ödənilməsi haqqında ərizəçilərin qalan tələblərini rədd edir.\nQərar ingilis dilində tərtib edilmiş və Məhkəmə Reqlamentinin 77-ci Qaydasının 2-ci və 3-cü bəndlərinə uyğun olaraq, 26 iyul 2011-ci ildə qərar barədə yazılı məlumat verilmişdir.\nNina Vayiç (Nina Vajić)\nSören Nilsen (Søren Nielsen)


“Ağamirzə məni narkoloji dispanserə yerləşdirdi” — Məşhur meyxanaçının SƏHHƏTİ PİSLƏŞDİ – Tia.Az\n“Ağamirzə məni narkoloji dispanserə yerləşdirdi” — Məşhur meyxanaçının SƏHHƏTİ PİSLƏŞDİ\n“Mətbuatın məni yada salmağı, axtarmağı mənəvi şəfayətdir. Bir az xəstəxanada yatdım, gördüm ki, ora mənlik deyil. Ağ ciyərimdə nəfəs çatışmazlığı var, bronxial astmadan əziyyət çəkirəm. Yol yeriyəndə, oturduğum yerdə təngənəfəs oluram. Həm də Aydının ölümünü eşidəndə psixi sarsıntı keçirmişdim. Ondan sonra üç gün vəziyyətim çox ağır oldu”.\n“Müəyyən şeylər var ki, insan dilinə gətirə bilmir. Aydın ölənə qədər yanında ölən mən… Yerdə qalan hər kəs özü bilər. Aydının dərdini mən bilirdim, sonra hamı özünü dost kimi təqdim etdi. Aydının mənə vəsiyyəti də olmuşdu. Amma bunu açıqlaya bilmərəm. Heç bir həmkarımdan narazı deyiləm, hamının da xətrini istəyirəm. Həmkarlarımdan mənimlə daha çox Ağamirzə maraqlanır. O, bizim hamımızın ustadıdır, xətrini çox istəyirik. Yeganə adamdır ki, onu ustad kimi qəbul edirik”.\n“Anam Ağamirzəyə zəng vurmuşdu ki, Aydından sonra Mahirin vəziyyəti daha da pisləşib. Ağamirzə də Maştağadakı narkoloji dispanserlə danışmışdı. Orada da üç gün qaldım. Çünki həmin dispanserdə həddindən artıq ağır xəstələr müalicə olunur. İndi də dərmanlarımı qəbul edirəm. Yeni səs yazıları hazırlayıram, inşallah, sağalıram”.\nQeyd edək ki, Mahir Cürət ANS-in təşkil etdiyi ilk “De, gəlsin!” meyxana yarışmasının laureatlarından olub.\nÖncəkiSəyyar ASAN xidmət davam edir\nSonrakıMarket müdiri intihar etdi – İcra hakimiyyətinin binası yaxınlığında


Yaxın müddətdə dollara tələb artacaq\n17:53 26.10.2018 (Yenilənib 02:50 26.10.2018)\n"İdxalda artımın olması daxili valyuta bazarlarında dollara tələbatı artıran əsas faktorlardan biridir"\nBAKI, 26 oktyabr — Sputnik. Ardıcıl altıncı aydır ki, Azərbaycanda banklar tərəfindən əhaliyə dollar satışı alışını üstələyir. Avqust ayında banklar tərəfindən əhaliyə 542,749 mln. dollar satılıb, bu müddətdə isə əhalidən 157,376 mln. dollar alınıb.\nİyul ayı ilə müqayisədə xalis nağd dollar satışında 28 dəfə artım qeydə alınıb. Bu müddətdə nağd dollar alışı 10,3% azalıb, satışı isə 2,9 dəfə artıb. Bu barədə Mərkəzi Bankın məlumatında bildirilir.\nİqtisadçı-ekspert Rəşad Həsənov Sputnik Azərbaycan-a deyib ki, banklar tərəfindən əhaliyə nağd dollar satışının artmasında bir neçə faktor əsas rol oynayır: "İlk faktor ölkədə idxalın həcminin artmasıdır. 2018-ci ildə idxalın əhəmiyyətli səviyyədə artdığını müşahidə edirik. İdxalın ümumi artımı 20 faizə yaxındır. İdxalda artımın olması son nəticədə daxili valyuta bazarlarında dollara tələbatı artıran əsas faktorlardan biridir".\nOnun sözlərinə görə, ikinci faktor son dövrlərdə, xüsusilə, avqust ayından etibarən qonşu ölkələrdəki valyuta bazarlarında gərginliyin və milli valyutalara təzyiqin artması ilə bağlıdır: "Bu, son nəticədə Azərbaycanda daxili bazarlarda manat üzərində təzyiq mühiti formalaşdırıb və istər-istəməz bazar iştirakçılarında manatın məzənnəsi ilə bağlı tərəddüd və şübhələri artırıb".\n"Beləliklə, Mərkəzi Bank tərəfindən təşkil olunan depozit hərraclarında iştirak zamanı tələbin azalmasını müşahidə etdik. Bankların özü belə, manatla depozitlərə nisbətən daha az meyl göstərərək öz vəsaitlərini xarici valyutalarda yerləşdirməyə üstünlük verib. Eyni zamanda, vətəndaşlar və biznes subyektlərinin öz yığımlarının bir hissəsini xarici valyutaya çevirib saxlaması trendinin formalaşmasını gördük" — deyə ekspert bildirib.\nR.Həsənov qeyd edib ki, son 4 ayda ABŞ dolları əhəmiyyətli səviyyədə öz mövqeyini dünya bazarlarında möhkəmləndirib: "Bu isə, son nəticədə yığımlarda ABŞ dollarına marağın artmasına gətirib çıxarıb. Bütövlükdə bu faktorlar son nəticədə banklar tərəfindən satılan xarici valyuta və ABŞ dolları həcminin əhəmiyyətli səviyyədə artmasına gətirib çıxarır".\nİqtisadçı-ekspert Vüqar Bayramov da Sputnik Azərbaycan-a deyib ki, il ərzində bir sıra aylarda dollara tələbin daha yüksək olacağı proqnozlaşdırılıb: "Bu aylardan biri də avqust ayı olub və bu ayda dollara tələbin artması müşahidə edilib. Bu ilin noyabrın ikinci yarısında və dekabrda dollara tələbin yenidən yüksələcəyi proqnozlaşdırılıb".\n"Son monitorinqlər və təhlillər göstərir ki, Azərbaycanda banklar tərəfindən satılan dolların, təxminən, 90 faizi idxal üçün istifadə olunur. Son 9 ayın rəqəmləri də göstərir ki, Azərbaycanda idxalda artımlar var. İdxalın artması fonunda dollara tələb artır. Dollara tələbi artıran əsas faktorlardan biri məhz idxaldır. İdxal nə qədər artacaqsa, o qədər də dollara tələbin artması müşahidə olunacaq" — deyə o bildirib.\nMütəxəssisin fikrincə, ikinci faktor xüsusən də qonşu ölkələrdə əhalinin dollara tələbinin artmasıdır və bu, milli valyutaların məzənnələrində dəyişiklik fonunda baş verib: "2014-2015-ci illərdən fərqli olaraq, şəxsi yığımlar üçün dollara tələbin artması ümumi tələbə idxal qədər təsir göstərmir. İdxal yenə də dominantdır. Bu, onunla bağlıdır ki, banklarda, şirkətlərdə dollarlaşma prosesi yüksəkdir və onlar əvvəlki illərdə öz vəsaitlərinin əhəmiyyətli hissəsini xarici valyutaya çevirib".\n"Amma buna rəğmən, yenə, xüsusən qonşu ölkələrdə valyutaların məzənnəsinin dəyişməsi fonunda əhalinin də dollara tələbinin artması müşahidə olunur. Bu, özünü daha çox avqust ayında göstərib. Bu kontekstdən əhalinin dollara tələbinin artması ümumi tələbi artıran əsas faktorlardan biridir" — Bayramov vurğulayıb.\nEkspertin qənaətincə, ilin sonuna doğru yenidən dollara tələbin artması müşahidə olunacaq: "İlin sonunda idxal artır. Xarici, dövlət və özəl müəssisələrin xarici borc öhdəlikləri var və onların dollara tələbi artır. O baxımdan, biz yenidən ilin sonuna Azərbaycanda dollara tələbin artacağını proqnozlaşdırırıq".\nixrac, idxal, ekspert, dollar, manat, İqtisadçı-ekspert Rəşad Həsənov, Vüqar Bayramov\nAzərbaycan-Rusiya hesablaşmalarında dollardan imtina edilir?\nEkspert: “Noyabrda neftin qiyməti 90 dolları keçə bilər”


Xaçmazda yararsız ətlər məhv edilib – Yenicag.Az\nAna Səhifə Cəmiyyət Xaçmazda yararsız ətlər məhv edilib\nXaçmazda yararsız ətlər məhv edilib\nYeni Çağ Media Qrupu – May 05, 2016 - 21:42\nMayın 3-də Daxili İşlər Nazirliyinin Baş Mütəşəkkil Cinayətkarlıqla Mübarizə İdarəsinin əməkdaşları tərəfindən Xaçmaz şəhəri, Rəsul Rza küçəsi 35 saylı ünvanda yaşayan Ağayev Namiq Əmirağa oğlunun evinin həyətindəki soyuducuda hissələrə bölünmüş 720 kq miqdarında mənşəyinə və keyfiyyətinə dair baytarlıq sənədi olmayan ətlər aşkar olunub.\nDövlət Baytarlıq Nəzarəti Xidmətinin mütəxəssisləri aşkar olunmuş ətlərdən baytarlıq qanunvericiliyinə uyğun nümunələr götürərək qida üçün yararlı olub-olmamasının, bakterioloji və biokimyəvi göstəricilərinin müəyyənləşdirilməsi məqsədi ilə Respublika Baytarlıq Laboratoriyasına (RBL) göndəriblər.\nLaboratoriyanın ekspertizasına əsasən yoxlanılan 20 (iyirmi) nümunə heyvan ətində aparılan bakterioloji müayinə zamanı bakterioloji çirklənmə (BÇQB, stafilakokkus, aureus) aşkar olunub. Biokimyəvi müayinələr (pH, peroksidaza və göydaş reaksiyaları) zamanı isə ətlərin keyfiyyətsiz və baytarıq-sanitariya cəhətdən yararsız olması müəyyən edilib. Eləcə də müayinə zamanı Xaçmaz rayonunda aşkar edilən ətlərin aqoniya vəziyyətində və ya öldükdən sonra kəsilmiş iribuynuzlu heyvanların ətlərinin olması müəyyən edilib.\nLaboratoriya müayinələrinin nəticəsinə uyğun qəbul edilmiş qərara müvafiq olaraq Xaçmaz rayonunda aşkarlanan və paytaxta gətirilən ətlər baytarlıq-sanitariya tələblərinə uyğun zərərsizləşdiriləcək.\nKənd Təsərrüfatı Nazirliyi yanında Dövlət Baytarlıq Nəzarəti Xidməti bildirir ki, aidiyyəti qurumlarla bu istiqamətdə lazımı bundan sonra da ardıcıl olaraq davam etdiriləcəkdir.


Şamaxıda zəlzələ nəticəsində ziyan çəkmiş ailələr üçün yeni inşa edilmiş binada yaradılmış şəraitlə tanışlıq – İctimai-Siyasi Media Portalı\n06.12.2019\tOff\tBy Füzuli İsmayılov\nAZƏRTAC xəbər verir ki, Fövqəladə Hallar naziri Kəmaləddin Heydərov dövlətimizin başçısına aparılan tikinti və təmir işləri barədə məlumat verdi.\nXuraman Həsənova: Sənə qurban olum, gözəl insan, gözəl ailə başçısı. Azərbaycanımızın fəxrisən. Bayrağımızı ucaldan, ölkəmizi hər cür təmin edən canına mən özüm qurban. Çox sağ olun. Allah Sizdən razı olsun. Mənim bir əhdim olub. Heç vaxt özümə heç nə arzu etməmişəm. Ancaq həyatda uşaqlar üçün arzulamışam. Bu evlər belə olanda ancaq bir arzum olub, demişəm ki, ya Rəbbim, əgər mənə belə bir şey qismət olsa Prezidentlə görüşüm olsun. Bugünkü gün Allah mənə onu qismət edib. Çox sağ olun. Allah Sizdən razı olsun. Sizə dəstək verənlərdən də Allah razı olsun, əziyyət çəkənlərdən də. Belə bir günü bizə qismət etmisiniz. Çox sağ olun.


Əsed lağ etdi: “Çemodanımı yığmışdım, gedirdim” - Azadlıq Xeber\n14:00 xeber – “Suriya probleminin həllinin açarı iki ölkədədir. Bunlar Türkiyə və Səudiyyə Ərəbistanıdır”. Azadlıq.az xəbər verir ki, anspress-in məlumatına görə, bunu Suriya prezidenti Bəşər Əsəd Hollandiya televiziyasına müsahibəsində deyib. Əsəd ona nə edəcəyini məsləhət görən qərb liderlərini də məsxərəyə qoyub. NPO2-yə danışan Əsəd qərbin Suriya ictimaiyyətini yanlış yönlədirməyə, əsl problemin prezidentdə olduğuna və onun getməli olduğuna inandırmağa çalışmaqda ittiham edib. Onun sözlərinə görə, Türkiyədən terrorçulara pul, silah axışı dayandırmalıdır. “Səudiyyə Ərəbistanı da digər bir açar ölkədir”. Suriya lideri deyib ki, əgər bəzi ölkələr xarici terrorist axışını və lojistik dəstəyi kəssələr böhran 1 ildən qısa zamanda bitəcək. B.Əsəd deyib ki, Suriyaya dəstək verən ilk ölkə – Rusiya və İrandan başqa heç kim bu ölkədəki böhranın siyasi yollarla həll etməyə hazır deyil. Bundan başqa o, ABŞ dövlət katibi Con Kerrinin “Əsəd dərhal getməyə bilər. Məqsədimiz rejimin dəyişməsi deyil” sözlərinə, Fransanın mövqeyini dəyişməsinə lağlağa edib. “Belə dedikləri üçün təşəkkür edirəm. Çemodanımı toplamışdım, ölkədən ayrılmağa məcbur idim. Amma icazə verdikləri üçün qala bilərəm. Onların nə dediklərini heç zaman önəm verməmişik. 4 ildir eyni şeyi deyirlər. Dəyişən nə isə oldu? Yox. İndi bir suriyalı durub desə ki, “Olland vəzifəsindən uzaqlaşdırlmalıdır” fransızlar bunu qəbul edər?”\nBir çox Avropa rəsmisi neft gəliri üçün başqalarını satdı. Siz bizə terrorçu ixrac edirsiniz, biz yox. Cihadçılar Suriya gəlirlər, sonra Avropaya qayıdırlar. Paris terrorunu törədənlərdə Avropada yaşayıblar, Suriyada yox”. mənbə : anspress ..DİGƏR XƏBƏRLƏR


Futzal üzrə Azərbaycan millisinin qapıçısı Rövşən Hüseynli Futzal Federasiyasının rəsmi saytına müsahibə verib.\nApasport.az saytının məlumatına görə, o, Avropa çempionatının seçmə qrup mərhələsi çərçivəsində yanvarın 29-da Slovakiya, fevralın 2-də isə Yunanıstan yığması ilə qarşılaşacaq komandamızın təlim-məşq toplanışını dəyərləndirib.\n- 11 aylıq fasilədən sonra milli ilk dəfə Bakı İdman Sarayında məşqə çıxdı. Özünü necə hiss edirsiz?\n- Həm Slovakiya, həm də Yunanıstan haqda hansı məlumatlara sahibsiz?\n- Cəmi 2 ay əvvəl Yunanıstana “Araz”la səfəriniz uğursuz alınmışdı. Milli komanda vəziyyəti müsbətə doğru dəyişə biləcəkmi?\nDemiralı İngiltərəyə göndərir – “Yuventus”


Sellülit və çatlardan qurtulmağı yolu » wWw.Qadinlar.Biz ~ Qadınlar Bir Incidir! Populyar Qadın Saytı\nTarix: 29-03-2016, 09:30\nSəs ver: Bütün il narahat etsə də, sellülit və çatlar ən çox yaz aylarında kabus halına gəlir. İncə və nazik paltar geyinərkən qadınlar özlərini narahat hiss edirlər. Amma bu iki problemin çarəsi olduqca asandır: düzgün qidalanma və idman.\nDəri çatları - əsasən qol, boyun, sinə, qarın və bel nahiyəsində\nəmələ gələn dəri problemidir. Dəri çatlarının əmələ gəlməsinin ən başlıca səbəbi çəkinin tez-tez artıb-azalmasıdır. Çəkisini müvəffəqiyyətlə idarə edən qadınlarda ümumiyyətlə çatlar problemi olmur. Çəkinin normada saxlanmasında ən əhəmiyyətli məsələ qidalarla aldığımız enerjinin gün boyu xərclədiyimiz enerjiyə bərabər olmasını təmin edə bilməkdir. Gündəlik qidalanmada müəyyənnormalar vardır. Bundan çoxuna yönəldiyinizdə, artıq kilolar səbəbindən də çatlar qaçınılmaz olar.\nEyni şəkildə, sürətlə arıqlamamaq lazımlıdır. Sürətli çəki itirənlərdə sallanma və çatlara çox sıx rast gəlinir. Ayda 4-6 kq çəki itkisi sağlam qəbul edilir. Bundan daha sürətli arıqlayanlar yalnız sallanma və çatlarla deyil, bəzi sağlamlıq problemləri ilə də mübarizə etmək məcburiyyətində qala bilərlər. Sellülit - dəri altındakı yağ toxumasının su və duzların şəkil dəyişdirməsi və portağal qabığı görünüşdə bir quruluş meydana gətirməsidir. Sellülitin bir çox əmələ gəlmə səbəbi vardır. Hormonal dəyişikliklər, fiziki fəaliyyətin qeyri-kafiliyi və səhv qidalanma başlıca səbəblərdir. Kişilərdə sellülit olmur. Bunun səbəbi kişi dərisinin qadın dərisinə nisbətən daha dayanıqlı olması və qadın hormonlarına bağlı bir vəziyyətin yaşanmamasıdır. Sellülit artıq kilolardan fərqli olaraq yalnız köklərin problemi deyil. Çox arıq kəslərdə də sellülit əmələ gələ bilər. Sellülitlə mübarizə aparmaq üçün düzgün qidalanmaq lazımdır. Bu problemin yaranması həm də qan dövranı pozğunluğundan irəli gəldiyindən, normal qan dövranına maneə törətməyəcək şəkildə qidalanmaq lazımdır. Bunun üçün gün ərzində kifayət\nqədər su içilməlidir. Hər yetişkin insan gündə ən azı 8 stəkan su\niçməlidir. Xüsusilə isti günlərdə tərlə atılan suyu bərpa etmək üçün içilən suyun miqdarını da artırmaq lazımdır. Sellülitin əmələ gəlməsinə səbəb olan içkilər də vardır. Çay, qəhvə və qazlı sular, tərkibində kofeini çox olan ərzaqlar orqanizmin su itirməsinə səbəb olur. Bu səbəblə həddindən artıq miqdarda qidanlanmaq da düzgün deyil. Həmçinin spirtli içkilər də eyni təsiri göstərir. Qadınlar gündə 1 vahiddən çox spirt qəbul etməməlidirlər. Bu miqdar 1-2 şüşə pivə, 1-2 qədəh şəraba bərabərdir. Duz istifadəsi də əhəmiyyətli bir mövzudur. Gündəlik duz qəbulunun 6 qramdan artıq olması sağlamlıq üçün risk və sellülit təhlükəsi yaradır. Gün ərzində istifadə etdiyimiz yeməklərdən və çörəkdən aldığımız duz miqdarı bədənimiz üçün kafi olduğundan süfrələrə duzqabı qoymaq lazımsız bir vərdişdir. Bundan əlavə, konserv və şoraba kimi qidaların həddindən artıq yeyilməsi də çox duz qəbul etməyinizə səbəb ola bilər. Təzə məhsullara süfrənizdə hər zaman daha çox yer verməlisiniz. Qızartma və qovurma kimi yağ tərkibi yüksək qidalar da sellülitin əmələ gəlməsini sürətləndirir. Sellülitin ən yaxın yoldaşlarından biri də siqaretdir. Siqaret qan dövranına mənfi təsir göstərməsi səbəbi ilə sellülitin əmələ gəlməsinə zəmin yaradır. Sağlamlıq baxımından riskləri saymaqla bitməyəcək olan siqaretin həyatımızdan çıxarılması həm həyat keyfiyyətini artırar, həm də sellülitin yaranmasına mane olar. Nizamlı olaraq məşq etmək - arıqlama zamanı əmələ gələ biləcək sallanma və çatlaqların qarşısını almaq və sellülit problemini həll etmək üçün ən\ntəsirli yollardan biridir. İdman hərəkətləri əzələləri gücləndirmək və gündəlik enerji sərfini artıraraq yağ toxumasının miqdarını azaltması səbəbi ilə bu problemlərin də önünü ala bilər. Həftədə ən azı 3 dəfə 45 dəqiqəlik ürək-damar məşqi və dartma məşqlərindən ibarət olan bir proqram təşkil etmək lazımdır. Yaz idman növlərindən olan üzgüçülük də bir çox əzələni eyni anda işlətdiyi üçün bu problemlərin öhdəsindən gəlməkdə sizə köməkçi olacaq. Məşq etmək fürsəti olmayanlar gündə ən azı\nyarım saat templi addımlarla gəzməlidir. Havanın isti olmağını nəzərə alsaq, yay aylarında axşam vaxtı ediləcək gəzintilər sağlamlıq üçün daha\nSizlərə sağlam günlər diləyirəm. adsiz-a\nproblemim yohdu tesekuller.....\n29 mart 2016 15:10\nSUKUR IKI HAMILELIYIM OLDU HEC BIRINDE BBU PROBLEMIM OLMUYUB QARNIMDA KICIK OLUB BELKEDE ONA GORE\n# 4 Qadının ən böyük vəzifəsi analıqdır :50: Ekizlerin mamasi\nDogumnan sonra hədsiz çox catlar qaldı. Nə qədər vasitələrdən istifadə etdim getmediDogumnan sonra hədsiz çox catlar qaldı. Nə qədər vasitələrdən istifadə etdim getmedi\n29 mart 2016 12:13\n# 3 Xosbextlik-ezizlerimin ehatesinde,yoldasimin yaninda,ekizlerimle kecirdiyim gunlerdi. Tomris Müslümova\nYaşnan bağlı olan problemdir birdə kökəlib arıqlamaqla.Mən arığam.İnanıram ki,arıq olduğum müddətcə belə problemlə üzləşmərəm.Amma eşitmişdim ki,ən yaxşı üsul limondur.Hər çiməndə para limonu bütün bədənin sellulit olan bölgələrinə çəkmək olduqca effektlidir.\n29 mart 2016 10:36\nEn yaxsi tebii usullardan istifade etmekdir. Zeytun yagi cox effekt verir istifade etmisem\n29 mart 2016 09:34